Op Selamat 17: In-Car Radar kesan individu langgar had laju sempena TBC

SUNGAI BULOH, 24 Januari - Alat pengesanan had laju atau 'In-Car Radar' akan digunakan dalam penguatkuasaan had laju sepanjang Op Selamat 17, bersempena sambutan Tahun Baharu Cina 2022.Timbalan Ketua Polis Negara, Datuk Razarudin Husain berkata teknologi tambahan itu akan digunakan bagi mengesan kenderaan yang melanggar had laju ditetapkan.Bagi memastikan pelaksanaan lebih berkesan, penggunaan alat 'Intelligent Compound Online Payment System' (iCOPS) akan diperluas.iCOPS akan mengesan pemandu yang mempunyai rekod kesalahan trafik sebelum ini."In-Car Radar ini menentukan bahawa pemandu akan mematuhi had jalan raya, tidak membawa kenderaan di tempat yang bawah 100km/j untuk memandu laju."Manakala iCOPS satu sistem yang mana kita boleh melihat nombor plat kenderaan, sama ada kenderaan itu telah didaftarkan sebagai kenderaan yang disaman dan waran tangkap sudah dikeluarkan," katanya pada sidang media selepas Majlis Pelancaran Op Selamat 17 sempena dengan Sambutan Tahun Baharu Cina. OP Selamat 17 yang akan bermula 28 Januari hingga 6 Februari mengekalkan tema 'Rumah Selamat, Selamat Sampai Ke Destinasi'.


Pengenalan Skim Rakan Nelayan, bantu pantau aktiviti perikanan

TAPAH, 24 Januari - Skim Rakan Nelayan diwujudkan Jabatan Perikanan Perak bagi menjayakan pemantauan aktiviti perikanan di kawasan sungai. Skim tersebut sebagai usaha menambah populasi ikan air tawar, sekali gus memberi manfaat kepada nelayan-nelayan darat di negeri itu. Timbalan Menteri Pertanian dan Industri Makanan, Datuk Seri Ahmad Hamzah berkata selain itu penguatkuasaan secara berkala akan dilakukan dalam memastikan kawasan pembiakan ikan asal dan memelihara spesis ikan asal sedia ada di sungai-sungai dilindungi.  "Kita akan menubuhkan satu Skim Rakan Nelayan dan jabatan telah pun bersetuju untuk membekalkan sebuah bot pemantau kepada pasukan ini untuk membuat tinjauan tentang apa juga usaha ataupun tindakan dibuat oleh pihak yang tidak bertanggungjawab, terutamanya yang boleh mencemarkan sungai. "Keduanya yang mungkin boleh merosakkan ekologi kita," katanya dalam sidang media pada program Pelepasan Benih Ikan di Sungai Batang Padang, di sini.  Pada program itu, sebanyak 10,000 benih anak ikan spesis Lampan dan Terbul dilepaskan.


Tertuduh tidak hadir, perbicaraan kes Datuk palsu ditunda

KUALA LUMPUR, 24 Januari - Perbicaraan kes seorang ahli perniagaan menggunakan gelaran Datuk palsu ditunda ke 24 Februari depan selepas tertuduh tidak hadir ke Mahkamah Majistret hari ini.

Menurut jurucakap peguam, Datuk Halim Shah Abdullah, tertuduh Siri Devan Vindoraja tidak hadir perbicaraan kerana khuatir penularan wabak COVID-19.Tertuduh didapati menggunakan gelaran Datuk yang tidak diiktiraf dalam setiap urusan persendirian dan perniagaannya.Jika bersalah boleh dikenakan hukuman mengikut Seksyen 4(1) Enakmen 18, Enakmen Lambang, Gelaran atau Augerah (Mencegah penggunaan tidak wajar) Pahang 2017.Sabit kesalahan boleh dikenakan denda tidak kurang daripada RM100 ribu dan tidak melebihi RM250 ribu atau penjara selama setahun dan tidak lebih tiga tahun atau kedua-duanya.


Syarikat maritim abai aspek keselamatan hingga pekerja maut, didenda RM50,000

IPOH, 24 Januari - Sebuah syarikat maritim didenda RM50,000 oleh Mahkamah Sesyen di sini selepas didapati bersalah mengabaikan aspek keselamatan sehingga mengakibatkan seorang pekerjanya maut pada tahun 2019.  Hakim Norashima Khalid menjatuhkan hukuman itu terhadap syarikat Lumut Maritime Terminal Sdn Bhd yang diwakili Ketua Pegawai Kewangannya, Mohd Hidayatullah Mohamed Yusof selepas mendapati pihak pendakwaan berjaya menimbulkan kes 'prima facie' bagi semua pertuduhan.  Mengikut pertuduhan, syarikat berkenaan sebagai majikan didakwa telah gagal untuk memastikan pengadaan sistem penangkapan jatuh (fall arrest system) bagi kerja-kerja memasang hanging scaffold sehingga menyebabkan kemalangan maut kepada pekerjanya seorang warganegara Bangladesh, Kamal Hossein berusia 42 tahun.  Kesalahan tersebut didakwa dilakukan tertuduh pada 17 Julai 2019 di SUL02 Gantry Crane, Jeti Lekir Bulk Terminal, Pulau Lekir Satu, Jalan Teluk Rubiah Seri Manjung kira-kira pukul 12:20 tengah hari.  Pertuduhan itu dikemukakan mengikut Seksyen 15(1) Akta Keselamatan dan Kesihatan Pekerjaan 1994 yang memperuntukkan hukuman denda sehingga RM 50,000 atau penjara maksimum dua tahun atau kedua-duanya, jika sabit kesalahan.  Pendakwaan dikendalikan Pegawai Pendakwa Jabatan Keselamatan Dan Kesihatan Pekerjaan Perak, Devyclay Plus manakala tertuduh diwakili peguam Tajuddin Razak.


Penunggang motosikal maut digilis lori

IPOH, 24 Januari - Seorang penunggang motosikal maut selepas digilis sebuah lori di Kilometer 57 Jalan Ipoh-Kuala Lumpur, di sini pagi tadi.  Dalam kejadian pukul 7.50 pagi itu, mangsa, M. Sarasa, 50, maut di tempat kejadian akibat kecederaan parah.  Ketua Polis Daerah Tapah, Superintenden Wan Azharuddin Wan Ismail berkata ketika kejadian motosikal ditunggang mangsa sedang dalam perjalanan menuju ke Ipoh.  "Setibanya di lokasi kejadian, motosikal mangsa dipercayai hilang kawalan dan terbabas sebelum digilis sebuah lori yang datang dari arah sama.  "Mayat mangsa dihantar ke Hospital Tapah untuk proses bedah siasat," katanya.  Kes disiasat mengikut Seksyen 41(1) Akta Pengangkutan Jalan 1987.


Sektor perkayuan rugi lebih RM10 juta akibat banjir

KUALA LUMPUR, 24 Januari - Sebanyak 66 kilang ataupun syarikat perkayuan terjejas akibat banjir, baru-baru ini. Pengerusi Lembaga Perindustrian Perkayuan Malaysia (MTIB), Datuk Hishamuddin Abdul Karim berkata musibah yang berlaku mengakibatkan kerugian mencecah RM10.65 juta.Akibat bencana itu juga, bangunan kilang, mesin serta stok bekalan kayu rosak menyebabkan permintaan pelanggan tidak dapat dipenuhi."Kebiasaanya banjir pada penghujung tahun berlaku di pantai timur, apa yang berlaku pada kali ini agak berlainan sedikit. Apabila banjir berlaku pada kawasan yang tidak sepatutnya kita tak pernah fikir."Kita dapati 66 kilang atau syarikat perkayuan terlibat. Kerosakan fizikal bangunan telah berlaku, kerosakan mesin, stok bekalan kayu dan produk bekalan kayu juga terlibat," katanya ketika menjadi tetamu program Selamat Pagi Malaysia.


Ahmad Zahid diperintah bela diri atas 47 pertuduhan

KUALA LUMPUR, 24 Januari - Mahkamah Tinggi di sini hari ini memerintahkan Datuk Seri Dr Ahmad Zahid Hamidi membela diri atas 47 pertuduhan pecah amanah, rasuah, pengubahan wang haram melibatkan dana Yayasan Akalbudi (YAB).

Hakim Datuk Collin Lawrence Sequerah membuat keputusan itu setelah mendapati pendakwaan berjaya membuktikan kes prima facie terhadap Ahmad Zahid, 69 tahun, terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik yayasan itu, yang dimiliki Ahmad Zahid.Di bawah undang-undang jenayah, prima facie bermaksud pertuduhan yang, secara zahirnya, telah dibuktikan oleh pihak pendakwaan melainkan tertuduh kemudiannya berjaya menimbulkan keraguan munasabah dalam kes itu.Pada prosiding hari ini, Ahmad Zahid memilih untuk memberi keterangan secara bersumpah dari kandang saksi.Mahkamah Tinggi menetapkan tarikh pada bulan Mac, April, Mei dan Jun ini untuk prosiding membela diri dan dijangkakan seramai 37 saksi pembelaan akan dipanggil memberi keterangan.Pasukan pendakwaan dalam kes ini diketuai Timbalan Pendakwa Raya, Datuk Raja Rozela Raja Toran manakala pihak pembelaan terdiri daripada peguam Hisyam Teh Poh Teik dan Hamidi Mohd Noh.Sebelum ini, Presiden UMNO itu didakwa atas 47 pertuduhan dengan 12 daripadanya membabitkan pecah amanah, lapan pertuduhan rasuah dan 27 tuduhan pengubahan wang haram, melibatkan puluhan juta ringgit dana milik Yayasan Akalbudi.Bagaimanapun beliau mengaku tidak bersalah dan mohon dibicarakan terhadap kesemua pertuduhan tersebut.


Tiga maut, empat cedera dalam kemalangan babitkan dua kereta

KUANTAN, 24 Januari - Tiga individu maut termasuk seorang daripadanya terbakar dalam satu kemalangan membabitkan dua kenderaan di Jalan Kuantan-Maran berhampiran pusingan U Batu 3, Tanah Putih, Kuantan.  Dalam kejadian pada jam 11.30 malam tadi, mangsa Adzarul Fadzlie Ahmad Roki, 33 tahun; Azura Iskandar Mohamad, 32 tahun dan Nur Izara Al Aishah, 5 tahun, disahkan meninggal dunia di lokasi kejadian.  Ketua Polis Daerah Kuantan, Asisten Komisioner Wan Mohd Zahari Wan Busu ketika dihubungi RTM memaklumkan, empat lagi mangsa lain mengalami kecederaan ialah Mohd Fairus Md Yusof , 40 tahun; Mohamad Al Hafiz Ikram Mohd Fairus, 11 tahun; Nurul Al Aziana Ashikin, 10 tahun dan Mohamad Al Alif Ikmal, 9 tahun.  Kemalangan dipercayai berlaku apabila Proton Iswara dipandu Adzarul Fadzlie dari arah Gambang menghala ke Kuantan, dipercayai hilang kawalan dan bergesel dengan Proton Saga yang dipandu Mohd Fairus, dinaiki bersama isteri dan empat anaknya.  Akibat pelanggaran, kedua-dua kenderaan terbabas ke bahu jalan di sebelah kiri yang menyebabkan kereta Proton Iswara terbakar.  Katanya, kemalangan itu mengakibatkan pemandu Proton Iswara meninggal dunia akibat terbakar di seluruh badan manakala dua penumpang Proton Saga, Azura Iskandar dan Nur Izara Al Aishah meninggal dunia akibat mengalami kecederaan di kepala.  Mangsa yang cedera dibawa ke Hospital Tengku Ampuan Afzan (HTAA), Kuantan untuk rawatan lanjut dan kes kini disiasat mengikut Seksyen 41(1) Akta Pengangkutan Jalan 1987.  Sementara itu, Penolong Pengarah Operasi Jabatan Bomba dan Penyelamat Malaysia (Pahang), Ismail Abdul Ghani berkata, seramai 16 pegawai dan anggota dari tiga Balai Bomba dan Penyelamat (BBP) Indera Mahkota, Kuantan dan Taman Tas bergegas ke lokasi kejadian sebaik menerima laporan pada pukul 11.34 malam.  Dalam operasi itu katanya, pihak bomba menggunakan dua jentera pemadam api dan satu jentera Unit Bantuan Perkhidmatan Kecemasan.


Amaran ribut petir di Sarawak - MetMalaysia

PETALING JAYA, 24 Januari - Jabatan Meteorologi Malaysia (MetMalaysia) mengeluarkan amaran ribut petir yang dijangka berlaku di beberapa kawasan di Sarawak.Menurut MetMalaysia, ribut petir, hujan lebat dan angin kencang itu dijangka berlaku sehingga pukul 3 petang ini."Ribut petir, hujan lebat dan angin kencang dijangka berlaku di Sri Aman, Betong (Pusa dan Betong), Sarikei (Pakan dan Julau), Sibu, Mukah (Matu, Dalat dan Mukah), Kapit (Song, Kapit dan Mabong) dan Bintulu (Tatau) di Sarawak," jelasnya.


45.7 peratus populasi dewasa terima dos penggalak setakat semalam

KUALA LUMPUR, 24 Januari – Seramai 10,701,460 individu atau 45.7 peratus daripada populasi dewasa di negara ini telah menerima dos penggalak vaksin COVID-19 setakat malam tadi.Menurut data Kementerian Kesihatan (KKM) menerusi laman COVIDNOW, seramai 22,915,836 individu atau 97.9 peratus populasi dewasa di negara ini telah melengkapkan dos vaksin COVID-19 mereka, manakala 23,193,511 individu atau 99.1 peratus daripada golongan itu telah menerima sekurang-kurangnya satu dos vaksin. Bagi populasi remaja berusia 12 hingga 17 tahun pula, seramai 2,780,413 individu atau 88.3 peratus telah melengkapkan vaksinasi mereka, manakala 2,864,161 individu atau 91.0 peratus daripada populasi itu telah menerima sekurang-kurangnya satu dos vaksin COVID-19.Sementara itu, sejumlah 131,168 dos vaksin telah diberikan semalam melibatkan 817 dos pertama, 973 dos lengkap dan 129,378 dos penggalak. Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kepada 62,251,745 dos termasuk 10,701,460 dos penggalak. Sementara itu, menurut portal GitHub KKM, sembilan kes kematian direkodkan semalam.Johor dan Terengganu mencatatkan angka kematian tertinggi masing-masing dengan tiga kes diikuti Perak, Sabah dan Selangor masing-masing satu kes. -BERNAMA


MAQIS rampas 9,000 kilogram ikan selar sejuk beku bernilai RM9,000

PADANG BESAR, 24 Januari - Jabatan Perkhidmatan Kuarantin dan Pemeriksaan Malaysia (MAQIS) di sini merampas 9,000 kilogram ikan selar sejuk beku bernilai RM9,000.  Pengarah MAQIS Negeri Perlis, Roslan Che At berkata rampasan itu dibuat selepas pihaknya menahan sebuah lori sejuk beku di Unit Pemeriksaan Kargo MAQIS, Kompleks LKIM Padang Besar kira-kira pukul 11 pagi, Jumaaat lalu.  Dagangan tersebut ditahan setelah gagal mengemukakan Permit Import MAQIS. "Kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 yang boleh dihukum mengikut Seksyen 11(3), akta sama."Jika sabit kesalahan boleh didenda tidak melebihi RM100,000 atau dipenjara selama tempoh tidak melebihi 6 tahun atau kedua-duanya," katanya menerusi satu kenyataan hari ini.  Pihak MAQIS dimaklumkan ikan selar sejuk beku berkenaan mendapat permintaan tinggi di negara ini terutama di sekitar Selangor.


Keputusan kes berkait pertuduhan Datuk Seri Dr Ahmad Zahid Hamidi dijadual pagi ini

KUALA LUMPUR, 24 Januari - Mahkamah Tinggi di ibu negara dijadual membuat keputusan kes berkait pertuduhan terhadap Bekas Timbalan Perdana Menteri Datuk Seri Dr Ahmad Zahid Hamidi, pagi ini. Ia sama ada beliau akan dibebaskan atau diarah membela diri terhadap 47 pertuduhan pecah amanah, rasuah dan penggubahan wang haram melibatkan dana Yayasan Akalbudi.Hakim Mahkamah Tinggi Datuk Collin Lawrence Sequerah dijadual menyampaikan keputusannya dipenghujung kes pendakwaan pada pukul 9.30 pagi.Ia seperti mana yang diputuskan beliau pada 6 Disember tahun lepas apabila menetapkan hari ini sebagai tarikh untuk menyampaikan keputusannya selepas mendengar hujah kedua-dua pihak.Pasukan pendakwaan diketuai Timbalan Pendakwa Raya Datuk Raja Rozela Raja Toran.Pasukan pembelaan terdiri daripada peguam Hisyam Teh Poh Teik dan Hamidi Mohd Noh.Datuk Seri Dr Ahmad Zahid mengaku tidak bersalah terhadap 47 pertuduhan membabitkan puluhan juta ringgit milik Yayasan Akalbudi.Perbicaraan kesnya bermula pada 18 November 2019. - BERNAMA


Perubahan harga jualan makanan perlu munasabah, tidak bebankan pengguna

KUALA LUMPUR, 24 Januari - Peniaga tidak dibenarkan melakukan perubahan harga yang tidak seiring dengan kenaikan kos ditanggung.Sebarang perubahan harga jual perlu munasabah agar tidak membebankan pengguna.Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid, berkata ini kerana peniaga tertakluk kepada peruntukan Akta Kawalan Harga dan Antipencatutan (AKHAP) 2011.“Akta itu memperuntukkan bahawa peniaga tidak akan terlepas daripada dikenakan tindakan sekiranya perubahan harga yang dibuat menunjukkan kenaikan yang terlalu tinggi, mendadak dan mengambil untung secara tidak munasabah atau berlebihan,” kata Rosol dalam satu kenyataan.Jelasnya, tiada istilah kerajaan memberi kebenaran kepada peniaga untuk menaikkan harga makanan dijual seperti dilaporkan.Beliau menekankan mengenai penguatkuasaan kementerian dalam isu kenaikan harga barang dan makanan. “Maksud sebenar saya berhubung 'peniaga boleh naikkan harga asalkan tidak mencatut' adalah menerangkan maksud berikut iaitu, selaras dengan penguatkuasaan AKHAP 2011, peniaga boleh menentukan sendiri harga jual makanan kepada pengguna, termasuklah dalam membuat sebarang perubahan harga jual, tetapi tetap tertakluk kepada peraturan-peraturan dibawah AKHAP 2011, termasuk tidak mencatut," katanya lagi.Menurut Rosol, sekiranya kementerian menerima aduan berhubung harga peniaga yang diadu akan disiasat dan boleh dikenakan tindakan dibawah AKHAP 2011.Katanya, pengguna yang berdepan salah laku peniaga termasuk yang cuba mengambil keuntungan berlebihan dan mencatut, diminta mengemukakan aduan kepada saluran aduan rasmi kementerian.Ini bagi membolehkan siasatan dilakukan dan tindakan lanjut diambil. -BERNAMA


Cuti pegawai dan anggota JBPM dihadkan

PUTRAJAYA, 24 Januari - Kelulusan cuti pegawai dan anggota Jabatan Bomba dan Penyelamat (JBPM) dihadkan kepada 20 peratus daripada keanggotaan negeri, zon dan balai.Ini sebagai kesiapsiagaan menghadapi sebarang kemungkinan khususnya sepanjang musim perayaan Tahun Baharu Cina yang disambut 1 Februari ini.Timbalan Menteri Perumahan dan Kerajaan Tempatan Datuk Seri Ismail Abdul Muttalib berkata, JBPM akan menempatkan anggota dan aset di 17 lokasi strategik sepanjang Lebuhraya Utara Selatan dan Pantai Timur dalam tempoh tersebut."Sebenarnya mereka tiada cuti, cuma kita akan izinkan kalau ada kes-kes kecemasan. Mereka ini dalam apa jua keadaaan , apabila berlaku sebarang insiden mereka akan kembali bertugas," kata Ismail selepas melancarkan Program Kesiapsiagaan Musim Perayaan dan Keselamatan Keluarga Malaysia, di IOI Mall.


67 kotak mercun dan bunga api bernilai RM87,000 dirampas PPM Johor

JOHOR BAHRU, 23 Januari - 67 kotak pelbagai jenis mercun dan bunga api dianggarkan bernilai RM87,000 dirampas Pasukan Polis Marin (PPM) Wilayah Dua Johor, 12.15 tengah malam tadi. Rampasan dibuat menerusi Operasi Khas Sempena Tahun Baharu Cina di sebuah premis di Taman Puteri Wangsa, Johor Bahru.Komander PPM Wilayah Dua, ACP Muhd Zailani Abdullah berkata seorang lelaki berusia 47 tahun, disyaki menyimpan mercun untuk pasaran tempatan juga ditahan. "Serbuan dibuat selepas menerima maklumat orang awam berkenaan aktiviti tersebut," kata Zailani."Operasi berterusan akan dibuat bagi mengekang aktiviti jenayah dan pelanggaran undang-undang, terutamanya menjelang musim perayaan," tambahnya kepada RTM. Kes disiasat mengikut Akta Bahan Letupan 1957.


BN Johor akur keputusan pimpinan pusat tentukan bergerak solo atau gabungan kerjasama bagi PRU DUN Johor ke-15

JOHOR BAHRU, 23 Januari - Barisan Nasional (BN) akan bergerak sendiri tanpa bergabung dengan mana-mana parti dalam Pilihan Raya Umum (PRU) DUN Johor ke-15.  Bagaimanapun, Pengerusinya, Datuk Hasni Mohammad berkata kuasa bergerak solo itu akan diserah kepada pucuk pimpinan membuat keputusan. Jelasnya, BN akan bertanding di semua 56 kerusi DUN."Bukan kuasa kita, perkara kerjasama parti akan ditentukan pucuk pimpinan di peringkat pusat, jadi sebagai parti di peringkat negeri, kita sudah cadangkan untuk bergerak secara Barisan Nasional, secara bersendirian, tetapi ia tertakluk," kata Hasni selepas merasmikan Penutup Program Taklimat Pilihanraya MIC Negeri Johor di Johor Bahru. Sementara itu, jelas Datuk Hasni yang juga Menteri Besar Johor, BN akan membentangkan manifesto bertanggungjawab, supaya rakyat faham kerajaan yang dikehendaki seterusnya membentuk masa depan negeri. Pada masa ini, manifesto bukan kunci untuk memenangi pilihan raya, sebaliknya perlu ada garis panduan hala tuju kerajaan yang bakal dibentuk.


BN Johor susun strategi raih sokongan pengundi muda berdepan PRU DUN Johor

JOHOR BAHRU, 23 Januari - Pilihan Raya Umum (PRU) DUN Johor bakal menyaksikan pengundi bawah 21 tahun mengundi untuk kali pertama, selepas had umur mengundi dipinda kepada 18 tahun, berkuat kuasa 15 Disember tahun lepas.

Susulan itu, Barisan Nasional (BN) Johor perlu menyusun gerak kerja untuk mendapatkan sokongan pengundi muda.Pengerusi BN Johor, Datuk Hasni Mohammad berkata BN sudah menggerakkan jentera parti yang diketuai generasi muda, selain mendapat kerjasama pelbagai pihak dan badan bukan kerajaan (NGO) untuk mendekati golongan itu. Johor mempunyai 150,000 pengundi muda berusia 18 hingga 20 tahun setakat ini.  "Kita tidak boleh ambil mudah dan tidak boleh pandang ringan kewujuan pengundi muda di Pilihan Raya Umum DUN Johor. Kita akan susun strategi dan langkah-langkah untuk mendapatkan sokongan daripada pengundi muda," kata Hasni selepas merasmikan Penutup Program Taklimat Pilihan Raya MIC Negeri Johor di sini.Pendaftaran secara automatik pengundi berusia 18 tahun ke atas sudah diwartakan dan berkuatkuasa 15 Disember lalu, mengikut Seksyen 3 Akta Perlembagaan (Pindaan) 2019.Akta itu menyatakan pindaan umur bagi warganegara yang layak mengundi, dari 21 tahun kepada 18 tahun.


Lagi penyu agar ditemui mati di Terengganu, akibat tertelan plastik

MARANG, 23 Januari - Seekor penyu agar betina seberat 60 kilogram ditemui mati di Pantai Kelulut, Marang pagi tadi.Pengarah Jabatan Perikanan Negeri Terengganu, Ruzaidi Mamat berkata penyu yang berusia antara 18 hingga 20 tahun itu dipercayai mati akibat tertelan plastik.  "Hasil pemeriksaan yang dijalankan kakitangan Cawangan Taman Laut, Pengurusan dan Perlindungan Sumber Negeri Terengganu menjumpai gumpalan plastik dalam mulut penyu berkenaan," kata Ruzaidi kepada media."Aduan mengenai penemuan bangkai penyu itu dibuat oleh orang awam pada pukul 10.30 pagi," tambahnya. Menurutnya, pihaknya tidak menolak kemungkinan penyu berkenaan sudah mati beberapa hari di laut berdasarkan keadaan bangkai yang hampir reput dan berbau.  Sepanjang Januari ini, sebanyak 11 kes kematian penyu telah direkodkan pihaknya, manakala sebanyak 51 kes kematian reptilia berkenaan telah direkodkan di seluruh Terengganu tahun lalu.Semalam, penyu agar jantan dewasa ditemukan terapung oleh orang awam di perairan Pulau Kapas di daerah sama, kira-kira pukul 11 pagi.Penyu itu dipercayai lemas akibat terperangkap pada pukat.


Abaikan khabar angin mengenai Dr Mahathir - Marina

KUALA LUMPUR, 23 Januari - Keluarga Tun Dr Mahathir menasihati orang ramai agar mengabaikan khabar angin yang tersebar mengenai keadaan bekas Perdana Menteri itu.

Datin Paduka Marina, melalui satu kenyataan media berkata, hal itu kerana Institut Jantung Negara (IJN) dan keluarganya akan mengeluarkan kenyataan dari semasa ke semasa.

"Kami juga berharap agar orang ramai tidak mengendahkan khabar angin yang disebarkan oleh sumber-sumber yang tidak sahih," ujarnya.

Tambah Marina, mereka sekeluarga telah berinteraksi dengan ayahnya yang masih dirawat di pusat perubatan itu, yang kini memasuki hari keempat.

"Bagi pihak Tun Dr Siti Hasmah, kami sekeluarga ingin mengucapkan terima kasih kepada semua pihak di dalam dan luar negara yang telah menganjurkan majlis doa selamat dan bacaan Yasin selain orang ramai dari pelbagai agama yang telah mengirim doa serta ucapan agar Tun Dr Mahathir cepat sembuh," katanya.

Semalam, Marina dalam kenyataan ringkasnya memaklumkan perkembangan Dr Mahathir yang dilaporkan stabil dan memberi reaksi baik terhadap rawatan.

Ahli Parlimen Langkawi itu berada di Unit Rawatan Koronari (CCU) sejak Khamis lalu.

Sebelum ini media melaporkan Dr Mahathir dimasukkan ke IJN pada 16 Disember tahun lalu untuk pemeriksaan perubatan menyeluruh dan pemantauan lanjut, sebelum dibenarkan keluar pada 23 Disember tahun lalu.

Dr Mahathir sekali lagi dimasukkan ke IJN pada 7 Januari lalu bagi menjalani prosedur perubatan elektif sebelum dibenarkan pulang pada 13 Januari.


29 Saman dikeluarkan langgar lampu isyarat merah

KULAI, 23 Januari - 29 saman Pol 257 dikeluarkan, terhadap pemandu yang melanggar lampu isyarat merah di Jalan Lengkongan, Kulai, Johor, semalam.  Operasi dijalankan Bahagian Siasatan dan Penguatkuasaan Trafik (BSPT), bermula sepuluh pagi hingga 12 tengah hari, susulan aduan awam.

Ketua Polis Daerah Kulai, Superintenden Tok Beng Yeow memaklumkan, 7 saman turut dikeluarkan atas lain–lain kesalahan.  Sebuah kereta turut disita.  Operasi bertujuan mendisiplinkan pengguna jalan raya bagi memastikan kesalahan berkenaan, dapat dibendung, selain mengurangkan risiko berlakunya kemalangan jalan raya.  Tindakan diambil mengikut Seksyen 64 Akta Pengangkutan Jalan 1987.


Perrmaisuri ziarah Agong di IJN

KUALA LUMPUR, 23 Januari - Permaisuri Agong, Tunku Hajah Azizah Aminah Maimunah Iskandariah berkenan menziarahi Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah yang menjalani pemeriksaan kesihatan dan rawatan di Institut Jantung Negara (IJN). Kenderaan yang membawa Permaisuri Agong, dilihat memasuki IJN, di sini kira-kira pukul 2.53 petangDatuk Pengelola Bijaya Diraja Istana Negara, Datuk Indera Ahmad Fadil Shamsuddin melalui kenyataan berkata, rawatan selama beberapa hari itu adalah susulan rawatan intervensi pada sendi lutut dan buku lali baginda di IJN pada September 2020.Ahmad Fadil berkata kesihatan Seri Paduka secara amnya dalam keadaan baik dan tidak membimbangkan, seterusnya baginda dijadual berangkat pulang bersemayam di Istana Negara dalam masa terdekat setelah selesai menjalani rawatan susulan itu.Terdahulu pada sebelah pagi,sebuah kenderaan dilihat memasuki perkarangan IJN dan membawa Seri Paduka Baginda keluar dari bangunan berkenaan pada pukul 9.35 pagi sebelum kembali semula pada pukul 2.53 petang.


Peruntukan bernilai RM62 juta untuk pesawah terjejas menerusi subsidi baja dan racun - MAFI

PASIR PUTEH, 23 Januari - RM62 juta diperuntukkan Kementerian Pertanian Dan Industri Makanan (MAFI) kepada pesawah yang terjejas akibat kenaikan harga racun bagi memulakan tanaman musim 1/2022. Menteri Pertanian dan Industri Makanan, Datuk Seri Dr Ronald Kiandee berkata peruntukan tambahan itu dijangka memberi manfaat kepada lebih 300,000 pesawah yang mengusahakan 620,000 hektar kawasan penanaman.  Katanya, peruntukan itu tambahan RM100 bantuan subsidi racun daripada RM200 yang diterima pesawah sebelum ini manakala subsidi baja diteruskan.

"Sebahagian besar daripada dana peruntukan pertanian, kita salurkan untuk bantuan subsidi dan industri penting untuk kita pelihara. Sebagai contoh adalah industri padi beras, jadi daripada segi baja kita tidak kurangkan manakala racun kita tambahkan," kata beliau pada sidang media selepas Majlis Pelancaran Logo Sambutan 50 Tahun Lembaga Kemajuan Pertanian Kemubu (KADA) 1972-2022 di Ladang Merdeka, Jelor, di sini hari ini.  Datuk Seri Dr Ronald berkata MAFI antara kementerian yang mendapatkan peruntukan tinggi daripada kerajaan pada tahun ini iaitu sebanyak RM4.82 billion.Sebahagian besar dari peruntukan itu akan digunakan untuk subsidi termasuk subsidi padi beras.


Agong jalani pemeriksaan kesihatan dan rawatan susulan di IJN

KUALA LUMPUR, 23 Januari-Kesihatan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berada dalam keadaan baik dan tidak membimbangkan.Perkara tersebut dimaklumkan oleh Datuk Pengelola Bijaya Diraja Istana Negara, Datuk Indera Ahmad Fadil Shamsuddin menerusi satu kenyataan hari ini.Katanya, Al-Sultan Abullah telah menjalani pemeriksaan kesihatan dan rawatan susulan di Wad Diraja Institut Jantung Negara (IJN) di sini, untuk tempoh beberapa hari bermula semalam."Pemeriksaan kesihatan dan rawatan susulan ini berhubung dengan rawatan intervensi pada sendi-sendi lutut dan buku lali yang telah dijalani Seri Paduka Baginda di IJN pada bulan September lepas."Pada 24 September 2020, Seri Paduka Baginda telah menjalani rawatan intervensi tersebut setelah pengimejan MRI menunjukkan kecederaan pada sendi-sendi lutut dan buku lali Baginda ketika bersukan."Rawatan susulan ini tertangguh dari tarikh tersebut ekoran daripada pelaksanaan Prosedur Operasi Standard COVID-19 di hospital-hospital awam, termasuk IJN," katanya.Pada masa sama, Ahmad Fadil berkata Seri Paduka Baginda turut berkenan menjalani pemeriksaan respiratori di IJN.Menurut beliau, Al-Sultan Abdullah dijadual berangkat pulang bersemayam di Istana Negara dalam masa terdekat setelah selesai menjalani rawatan susulan tersebut.Justeru beliau menyeru seluruh rakyat mendoakan semoga Seri Paduka Baginda dikurniakan kesembuhan segera dan keafiatan yang berpanjangan.


Kerajaan jamin tiada lagi sekatan PKP - PM

BERA, 23 Januari - Kerajaan memberi jaminan tidak ada lagi pelaksanaan Perintah Kawalan Pergerakan (PKP) di seluruh negara, negeri, mahupun daerah.

Perdana Menteri, Datuk Seri Ismail Sabri Yaakob juga turut memberi jaminan, tiada lagi sekatan untuk rakyat pulang ke kampung halaman masing-masing untuk menyambut Hari Raya Aidilfitri walaupun terdapat peningkatan jumlah kes sejak semalam.

Jaminan diberikan berikutan spekulasi mengatakan akan ada penutupan ekonomi dan rakyat tidak dapat pulang menyambut Hari Raya Aidilfitri tahun ini kerana penularan wabak COVID-19.

Justeru, beliau turut mengingatkan rakyat agar tidak lagi bimbang sekiranya mereka tidak dapat pulang berhari raya di kampung halaman masing-masing, tahun ini.  Beliau berkata demikian dalam sidang media selepas majlis perjumpaan bersama pegawai-pegawai Jabatan Kemajuan Masyarakat (Kemas) Daerah Bera di Pejabat Kemas daerah Bera, Pahang.


KIMMA dekati 68,000 pengundi India Muslim

JOHOR BAHRU, 23 Januari- Keputusan mengenai pecahan kerusi parti komponen yang akan bertanding pada Pilihan Raya Umum, PRU DUN Johor akan diputuskan Majlis Tertinggi Barisan Nasional (BN). Setiausaha Agung UMNO, Datuk Seri Ahmad Maslan berkata, ia termasuk pertimbangan menawarkan kerusi kepada Parti Gabungan Umno, iaitu Kongres India Muslim Malaysia, (Kimma ).Ahmad yang juga Ahli Parlimen Pontian berkata,calon-calon bertanding perlu memenuhi tiga kriteria seperti ditetapkan Pengerusi BN, Datuk Seri Ahmad Zahid Hamidi, semasa Pilihan Raya Umum Dewan Undangan Negeri (PRU DUN) Melaka, November tahun lepas termasuk boleh menang, diterima masyarakat dan disukai rakyat di kawasan pencalonan.Ahmad berkata, Kimma yang mempunyai 216 cawangan di negeri ini mengambil tindakan tepat mendekati kira-kira 68,000 pengundi di Johor menerusi jentera Jalinan Rakyat bagi menghadapi PRU DUN Johor tidak lama lagi."Kimma selaku parti gabungan UMNO telah mulakan Program Retreat Kimma dan gerak gempur jentera pilihan raya pada Ahad. Saya difahamkan seramai 100 ahli Jalinan Rakyat ini akan diberikan kursus sepanjang program itu berlangsung"."Kemudian, ahli Jalinan Rakyat ini akan mendekati pengundi India Muslim di Johor yang dianggarkan seramai 68,000. Daripada jumlah itu, seramai 48,326 merupakan ahli Kimma," katanya ketika sidang akhbar di Pejabat Badan Perhubungan UMNO Johor di sini.Hadir sama, Presiden Kimma, Datuk Seri Syed Ibrahim Kader, Setiausaha Agung Kimma, Hussain Jamal dan Pengerusi Kimma Johor, Datuk Anwar Sadat.Sementara itu, Syed Ibrahim berkata, ahli Jalinan Rakyat Kimma telah mendapat pendedahan awal dan latihan sewaktu Pilihan Raya Negeri (PRN) Melaka pada November."Sewaktu PRN Melaka, Kimma menghantar ahli Jalinan Rakyat dari Johor untuk membantu UMNO menghadapi PRN di sana. Selain itu, ia juga sebagai latihan kepada ahli Jalinan Rakyat untuk berdepan dengan PRN."Kita harap dapat terus mendekati lebih pengundi India Muslim sewaktu PRN Johor kali ini," katanya.


PAS Kelantan hormati keputusan UMNO negeri

KOTA BHARU, 23 Januari- PAS Kelantan menghormati pendirian UMNO negeri yang membuat keputusan memutuskan hubungan politik dengan parti itu semalam.Pesuruhjaya PAS Kelantan, Datuk Ahmad Yakob berkata, pihaknya tidak boleh berbuat apa-apa kerana itu adalah pendirian UMNO."Pendirian kita, PAS masih lagi duduk bersama dengan UMNO dalam Perikatan Nasional (PN) dan Muafakat Nasional (MN) serta untuk memperkasakan lagi PN"."Kita hormat pendirian mereka (UMNO), tetapi memandangkan melihat perpaduan orang Melayu dan Islam ini penting, hasrat kita akan teruskan bersama UMNO sehingga Pilihan Raya Umum ke-15 (PRU-15) akan datang," katanya dalam sidang media selepas Pelancaran Kolej Universiti Islam Antarabangsa Sultan Ismail Petra (KIAS) sempena sambutan dua dekad penubuhan KIAS di Nilam Puri di sini.Turut hadir, Timbalan Menteri Besar Kelantan, Datuk Mohd Amar Nik Abdullah dan Rektor KIAS, Prof Dr Ab Aziz Mohd Zin.Mengulas lanjut Menteri Besar Kelantan itu juga berkata, PAS membuat perbincangan dengan Biro Politik UMNO semalam."Dalam perbincangan itu, kita secara mesra memahami ada hasrat pihak UMNO untuk memutuskan kerana dia tidak boleh terima Parti Pribumi Bersatu Malaysia (Bersatu). Mungkin ada kemudaratan kepada dia (UMNO) dengan Bersatu."Kita juga mohon supaya perkara ini jangan diputuskan kerana melihat kepada keadaan semasa yang sangat baik, kehidupan masyarakat majmuk, hubungan PAS dengan UMNO juga baik. Tetapi kita tidak boleh buat apa-apa sebab itu pendirian mereka"."Kita terima, tetapi dari segi usaha perpaduan kita teruskan kerana Islam meminta kita supaya bersatu padu," katanya.Mengulas berkenaan hasrat UMNO Kelantan yang mahu bertanding di semua kerusi pada PRU-15, Ahmad berkata, beliau berharap tidak ada pertandingan tiga penjuru, malah hanya dua penjuru demi kepentingan Melayu dan Islam.Media semalam melaporkan, Pengerusi Badan Perhubungan UMNO Negeri Kelantan Datuk Ahmad Jazlan Yaakub berkata, UMNO Kelantan tidak lagi bersama dengan PAS negeri melalui MN yang berkuat kuasa serta merta.Katanya, UMNO membuat keputusan itu berikutan PAS Kelantan yang masih menjalin kerjasama dengan Bersatu dan tetap memilih parti itu untuk menghadapi PRU-15.


Calon PRU DUN Johor : Srikandi harap lebih ramai penglibatan wanita

SEGAMAT, 23 Januari - Ketua Srikandi Parti Pribumi Bersatu Malaysia (Bersatu), masih menunggu arahan pucuk pimpinan tertinggi sebelum meletakkan calon wanita bagi Pilihan Raya Umum, Dewan Undangan Negeri, (PRU DUN) Johor nanti.  Katanya, bagaimanapun, senarai itu belum dimuktamadkan.Katanya, walaupun dasar kuota wanita sama ada dalam parti politik, agensi dan sebagainya adalah sebanyak 30 peratus, namun sayap berkenaan mahukan lebih ramai wanita dalam barisan kepimimpinan."Dasar kita sebenarnya adalah 30 peratus, namun kita berharap lebih ramai wanita diletakkan sebagai pembuat dasar. Sebenarnya, kita juga masih belum memutuskan berapa banyak kerusi yang Bersatu akan tandingi serta berapa ramai calon wanita kerana pembubaran DUN Johor hanya diperkenan semalam," katanya"Bersatu akan berunding dengan parti sekutu lain dalam Perikatan Nasional (PN) dalam masa terdekat. Ini kerana terdapat 56 Dewan Undangan Negeri (DUN) di seluruh Johor. Apa pun, kita akan menghantar sekurang-kurangnya 30 peratus wanita untuk dipertimbangkan sebagai calon," katanya selepas Program Penyampaian Kotak Makanan Yayasan Kebajikan Negara (YKN) dan Kit Dana Kasih Lembaga Penduduk dan Pembangunan Keluarga Negara (LPPKN) kepada 126 penduduk terjejas banjir di Dewan Kampung Spang Loi, Batu Anam, di sini.Tegasnya., beliau mahu Srikandi diberi peluang menghantar wakil bukan hanya sebagai calon yang boleh memenangi kerusi bahkan dapat berkhidmat untuk rakyatRina berharap siapa juga calon Srikandi yang dipilih bertanding pada PRN Johor nanti mampu memenangi hati semua lapisan masyarakat."Sebagai Ketua Srikandi Bersatu dan Menteri Pembangunan Wanita, Keluarga dan Masyarakat, kita mahukan lebih ramai calon wanita. Untuk pemilihan calon ini, kita melihat segala aspek, hubungannya dengan rakyat, kelayakan, cara kepemimpinan dan pelbagai kriteria lagi," katanya.Semalam, Sultan Johor Sultan Ibrahim Iskandar berkenan menandatangani watikah pembubaran DUN, berkuat kuasa 22 Januari bagi memberi laluan kepada PRN diadakan. Ia selepas Menteri Besar, Datuk Hasni Mohammad menghadap baginda di Istana Bukit Serena bagi memaklum sembah hasrat kerajaan negeri mengadakan PRN.Sementara itu, beliau berkata, gerak kerja dan pengagihan bantuan kepada 37,000 mangsa banjir baru-baru ini, antaranya di Selangor, Kelantan, Pahang dan Johor, sudah mencapai lebih 90 peratus."Kita tidak menghadapi masalah mengagihkan pelbagai bantuan, antaranya dapur gas, tong gas dan kotak makanan dengan kerjasama pimpinan setempat. Kerajaan Persekutuan dan negeri turut memberikan sokongan," katanya. Srikandi Bersatu sebelum ini pernah menyerahkan enam nama sebagai calon Pilihan Raya Negeri (PRN) Melaka, November lalu.


Lelaki maut, kereta terbabas langgar belakang Proton Exora

TAPAH, 23 Januari- Seorang lelaki maut dalam nahas membabitkan dua buah kenderaan di Kilometer 53, Jalan Ipoh-Kuala Lumpur di sini, tengah malam tadi. Nahas pada pukul 12.45 tengah malam itu mengorbankan D.Sivabalan, 50, di lokasi kejadian akibat kecederaan parah di beberapa bahagian badan. Ketua Polis Daerah Tapah, Superintenden Wan Azharuddin Wan Ismail berkata, kemalangan berlaku apabila kereta Proton Iswara dipandu mangsa melanggar bahagian belakang Proton Exora dipandu lelaki berusia 21 tahun di arah bertentangan. “Mangsa mengalami kecederaan parah dan meninggal dunia di tempat kejadian. Mayat mangsa dibawa ke Unit Forensik Hospital Tapah untuk bedah siasat".“Siasatan awal mendapati, nahas berlaku apabila kereta mangsa masuk ke lorong bertentangan dan melanggar sebuah kereta lain sebelum terbabas masuk ke dalam parit,” katanya.Siasatan lanjut kes dijalankan mengikut Seksyen 41(1) Akta Pengangkutan Jalan 1987.


Kaedah bersesuaian akan digunapakai, tangani banjir seluruh negara - PM

BERA, 23 Januari - Mesyuarat Jawatankuasa Khas Pengurusan Bencana Pusat akan diadakan dalam tempoh terdekat, bagi membincangkan secara menyeluruh perancangan menangani masalah banjir di seluruh negara.  Perdana Menteri, Datuk Seri Ismail Sabri Yaakob berkata, perkara tersebut turut mengambilkira kaedah bersesuaian yang boleh digunapakai bagi mengurangkan kesan bencana.

Setakat ini, hampir RM6 bilion termasuk wang tunai telah disalur kepada penduduk terjejas banjir.

Kerajaan juga katanya "perlu bertindak segera mencari penyelesaian jangka panjang menangani isu tersebut."

Sekaligus dapat mengurangkan perbelanjaan kerajaan setiap tahun dalam menghadapi bencana banjir.  Dalam perkembangan lain, beliau turut memaklumkan, ketika ini hampir 100% bantuan wang ihsan telah disalurkan kepada penduduk terjejas yang berpindah ke pusat pemindahan sementara (PPS).  Manakala, berlaku sedikit kelewatan bagi kategori tidak berpindah berikutan maklumat terperinci diperlukan.  Namun beliau memberi jaminan, bantuan akan disalurkan dalam kadar segera.

Beliau berkata demikian ketika mengadakan Lawatan Ziarah Prihatin penduduk terjejas banjir di Masjid Kampung Guai, Bera.


45.1% Populasi dewasa telah terima suntikan dos penggalak

PUTRAJAYA, 23 Januari - Seramai 153,210 individu dewasa menerima dos penggalak vaksin COVID-19 semalam.

Ini menjadikan jumlah kumulatif penerima dos penggalak melibatkan populasi berkenaan seramai 10,561,588 individu atau 45.1% setakat 11.59 malam tadi.

Berdasarkan data Kementerian Kesihatan (KKM) menerusi laman COVIDNOW, seramai 22,915,270 individu atau 97.9% daripada populasi dewasa negara telah lengkap vaksinasi.

Manakala lebih 23 juta individu atau 99.1% menerima sekurang-kurangnya satu dos vaksin COVID-19.

Bagi remaja berumur 12 hingga 17 tahun pula, lebih 2.7 juta individu atau 88.3% telah lengkap vaksinasi.

Manakala lebih 2.8 juta atau 91% menerima sekurang-kurangnya satu dos vaksin.

Sementara itu, 14 kes kematian akibat COVID-19 direkodkan semalam dengan Johor, Kedah, Perak, Selangor dan Terengganu masing-masing mencatatkan dua kematian.

Manakala di Kuala Lumpur, Sabah, Pahang dan Melaka masing-masing merekodkan satu kematian.


Pondok Maahad Assyatirie musnah dalam kebakaran

YAN, 23 Januari- Sebuah pusat pengajian pondok, Maahad Assyatirie di Dulang Besar, musnah dalam kebakaran petang semalam.Bagaimanapun, 15 pelajarnya terselamat apabila mereka menjalankan aktiviti di luar ketika kejadian.Kebakaran disedari pelajar yang melihat asap tebal dari bahagian atas sebelah kiri bangunan dua tingkat berkenaan.Ketua Balai Bomba dan Penyelamat (BBP) Yan, Penolong Penguasa Bomba Fauzi Shuaib berkata, pihaknya menerima panggilan mengenai kebakaran itu pada pukul 6.32 petang.  "Sepasukan anggota dari BBP Yan yang turut dibantu pasukan BBP Guar Chempedak serta dua pasukan bomba sukarela dari Padang Lembu dan Guar Chempedak digegaskan ke lokasi.Setibanya di lokasi, api sedang marak di tingkat atas pondok dan operasi pemadaman dilakukan untuk mengelak api terus merebak," katanya. Api dapat dikawal pada pukul 6.49 petang sebelum dipadam sepenuhnya pukul 8.24 malam. Kira-kira 80 peratus bahagian atas bangunanan yang dijadikan asrama, musnah dalam kebakaran itu.Tiada kemalangan jiwa atau kecederaan dilaporkan.


UMNO Kelantan putuskan kerjasama politik Muafakat Nasional, kuat kuasa serta merta

KOTA BHARU, 22 Januari - UMNO Kelantan mengambil keputusan memutuskan kerjasama politik dengan PAS Kelantan melalui Muafakat Nasional (MN) berkuat kuasa serta merta.Pengerusinya, Datuk Ahmad Jazlan Yaakub berkata ketetapan tersebut diputuskan dalam mesyuarat khas selepas pertemuan bersama pimpinan PAS negeri diadakan di kediaman rasmi Menteri Besar Kelantan.Bercakap dalam sidang media di sini, beliau menjelaskan, asas utama keputusan tersebut dicapai berikutan PAS Kelantan yang masih menjalin kerjasama dengan BERSATU dan tetap memilih parti itu untuk menghadapi Pilihan Raya Umum Ke-15 (PRU-15).  "Selepas kita membuat keputusan pada hari ini sekiranya berlaku perubahan politik maka kita serahkan kepada kebijaksanaan pucuk pimpinan parti kita untuk menentukan keadaan dan hala tuju kembali setakat ini, itu pendirian kita," kata Jazlan kepada media. Terdahulu, pertemuan antara kedua-dua parti itu berlangsung di kediaman rasmi Datuk Ahmad Yaakob lebih dua jam, melibatkan Biro Politik UMNO Negeri dan Dewan Harian Pas Negeri.Mengulas lanjut, Datuk Ahmad Jazlan berkata walaupun agak sedih untuk mengumumkan keputusan berkenaan, namun UMNO negeri perlu mengakui mereka harus bergerak secara solo selepas membuat pertimbangan sewajarnya.  Sehubungan itu, UMNO Kelantan juga jelasnya tidak menolak kemungkinan untuk bertanding di semua kerusi iaitu 45 kerusi DUN dan 14 kerusi parlimen atas dasar yang telah ditetapkan.  Bagaimanapun, menurut Ahli Parlimen Machang itu sokongan terhadap Kerajaan Kelantan daripada wakil rakyat UMNO di peringkat DUN kekal selagi mana Ahli Parlimen PAS memberi sokongan kepada Perdana Menteri, Datuk Seri Ismail Sabri Yaakob di peringkat Persekutuan.


PRU DUN Johor: UMNO Johor sedia dapatkan mandat baharu rakyat

JOHOR BAHRU, 22 Januari- Susulan Dewan Undangan Negeri DUN Johor dibubarkan, Menteri Besar Johor, Datuk Hasni Mohammad berkata, ia bagi mendapatkan mandat baharu daripada rakyat negeri itu.Beliau yang juga Pengerusi UMNO Johor memaklumkan, partinya bersedia menghadapi Pilihanraya DUN dalam masa terdekat.  Jelas beliau, terpulang kepada Suruhanjaya Pilihan Raya (SPR) bagi menetapkan tarikh PRU DUN berkenaan. "Saya ingin melihat Johor maju rancak pembangunan dan untuk itu saya perlukan semula mandat rakyat Johor, bagaimana kerajaan yang kuat dan dapat membantu negeri dan rakyat Johor lebih maju, lebih berjaya berdasarkan strategiknya Johor, potensi yang ada maka PRN dianggap usaha mendapatkan semula mandat daripada rakyat," katanya dalam sidang media di Pejabat UMNO Johor, Johor Bahru.Hadir sama Setiausaha Agung UMNO, Datuk Seri Ahmad Maslan dan pimpinan UMNO dan Barisan Nasional (BN) Negeri.Terdahulu, Hasni yang juga ADUN Benut, mempengerusikan Mesyuarat Perhubungan UMNO Johor sebelum menghadap Sultan Johor, Sultan Ibrahim Iskandar bagi memohon perkenan baginda membubarkan DUN Johor.Sultan Johor, Sultan Ibrahim Iskandar berkenan menandatangani watikah pembubaran Dewan Negeri Johor (DUN) berkuat kuasa hari ini.


Doakan Dr Mahathir segera sembuh - Marina

KUALA LUMPUR, 22 Januari – “Seluruh keluarga mohon doa rakyat Malaysia agar ayah segera sembuh”, kata anak kepada Tun Dr Mahathir, Datin Paduka Marina.Jelas Marina, ayahnya kini dalam keadaan stabil dan memberi reaksi yang baik kepada rawatan yang diberikan."Sejak dua hari lepas, Dr Mahathir dirawat di IJN, lanjutan prosedur elektif yang berjaya dilaksanakan pada 8 Januari", katanya melalui kenyataan media yang dikeluarkan lewat petang tadi"Tun Dr Siti Hasmah serta keluarga memohon agar rakyat mendoakan supaya beliau (Dr Mahathir) segera sembuh sepenuhnya."Sejak 12 tengah hari tadi, beberapa petugas media mula berkampung di pusat perubatan itu bagi mengikuti perkembangan keadaan Dr Mahathir.Pada 3.52 petang, jurucakap mengesahkan Ahli Parlimen Langkawi itu berada di Unit Rawatan Koronari (CCU).Perdana Menteri, Datuk Seri Ismail Sabri Yaakob turut menziarahi Dr Mahathir pada 5.35 petang tadi.Menerusi status di Twitter kira-kira 6.12 petang, Perdana Menteri berharap agar keluarga bekas Perdana Menteri itu terus tabah."Saya turut bertemu dengan Tun Dr Siti Hasmah di IJN tadi dan berharap keluarga Tun Dr. Mahatir terus tabah," katanya.Untuk rekod, Dr Mahathir dimasukkan ke IJN pada 16 Disember 2021 untuk pemeriksaan perubatan menyeluruh dan pemantauan lanjut, sebelum dibenarkan keluar pada 23 Disember.Selepas 16 hari keluar dari IJN, Dr Mahathir sekali lagi dimasukkan ke IJN kerana perlu menjalani prosedur perubatan elektif.


PJKM bantu ringankan kos sara hidup rakyat

TANJONG KARANG, 22 Januari - Rakyat di Selangor khusus di Tanjong Karang berpeluang menikmati potongan harga sehingga 50 peratus di bawah Program Jualan Keluarga Malaysia (PJKM). Menteri Pembangunan Usahawan dan Koperasi, Tan Sri Noh Omar berkata inisiatif kerajaan melalui program tersebut adalah bagi membantu meringankan kos sara hidup rakyat terutama pengguna dalam kalangan berpendapatan rendah.Beliau yang juga merupakan Ahli Parlimen Tanjong Karang berkata program yang bermula selama dua hari bermula hari ini melibatkan penjualan barangan asas seperti telur ayam, ikan segar, cili merah, bawang besar, sardin dan susu.  "Program hari ini kita buat 2 hari dan minggu depan kita buat di DUN Permatang pula juga dua hari. Jadi konsep yang kita guna pakai adalah konsep 'turun padang', memudahkan rakyat membeli barang keutamaan. Di situ rakyat boleh lihat jualan di sini lebih murah berbanding di luar," katanya kepada media di sini.  Sementara itu, para peniaga yang ditemui, Mohd Faiz Endan dan Farizul Kassim melahirkan rasa syukur kerana program berkenaan dapat sambutan menggalakkan dari pembeli sekali gus mengharapkan ia dapat diteruskan dari semasa ke semasa dalam membantu penduduk dan peniaga mencari punca pendapatan. "Daripada program ini, dapatlah kita membantu keluarga yang kurang berkemampuan berbelanja, untuk mereka beli barang keperluan dengan harga yang lebih murah," kata Faiz. "Saya harapkan banyak lagi NGO serta agensi lain terlibat,agar banyak peluang orang ramai membeli dengan harga murah," kata Farizul pula kepada RTM.  Program jualan keluarga Malaysia Parlimen Tanjong Karang melibatkan DUN Sungai Burung dan DUN Permatang.


Golongan ibu tunggal disaran belajar ilmu IT, bantu kelangsungan perniagaan

ALOR SETAR, 22 Januari - Golongan ibu tunggal yang menjalankan perniagaan disaran mempelajari ilmu Teknologi Maklumat (IT) bagi mengembangkan perniagaan mereka. Ia sekali gus dapat meningkatkan pendapatan hasil produk jualan mereka. Exco Pembangunan Wanita, Keluarga dan Masyarakat , Kebajikan negeri Kedah, Datuk Halimaton Saadiah Saad berkata pelbagai kursus dianjurkan bagi memberi membimbing mereka menggunakan aplikasi Whatsapp, Tik Tok dan laman Facebook.Dalam zaman teknologi maklumat kini, melalui jualan acara atas talian mampu melonjakan jualan mereka, malah ada diantara mereka mampu mencecah ribuan ringgit dalam tempoh sebulan, menurutnya. "Salah satunya membimbing mereka menggunakan aplikasi Whatsapp dan Tik Tok. Itulah sebab kadang-kadang celik IT ini perlu sebab dia dapat bantu dari segi peluang perniagaan.""Usahawan wanita ini perlu mencari peluang, meski berdepan pandemik COVID-19 kadang-kadang peluang itu hadir dan kita perlu memanfaatkannya," katanya pada sidang media selepas merasmikan program Himpunan Wanita negeri Kedah di Alor Setar. Pada majlis sama, Tabung Amanah Ikhtiar Malaysia turut mengadakan kerjasama bersama usahawan wanita negeri itu, dalam memberikan pinjaman mudah untuk mereka membangunkan perniagaan. Setakat ini terdapat lebih 2,000 ibu tunggal di negeri itu yang menjalankan perniagaan.


PM ziarah Tun Dr Mahathir di IJN

KUALA LUMPUR, 22 Januari - Perdana Menteri, Datuk Seri Ismail Sabri Yaakob menziarahi Tun Dr Mahathir Mohamad yang menerima rawatan di Institut Jantung Negara (IJN).

Beliau tiba di IJN pada 5.35 petang dan meluangkan masa kira-kira 20 minit sebelum kelihatan meninggalkan perkarangan itu dengan menaiki Toyota Vellfire berwarna putih dan diiringi kenderaan polis.

Tidak lama kemudian, pada 6.12 petang menerusi ciapan di Twitternya, beliau berharap agar keluarga bekas perdana menteri itu terus tabah.

"Saya turut bertemu dengan Tun Dr Siti Hasmah di IJN tadi dan berharap keluarga Tun Dr. Mahatir terus tabah," katanya.

Terdahulu, beberapa petugas media dari pelbagai agensi, mula berkampung di pusat perubatan itu sejak pukul 12 tengah hari tadi bagi memantau perkembangan bekas Perdana Menteri itu.

Dr Mahathir dimasukkan sekali lagi ke IJN, namun tiada kenyataan rasmi dikeluarkan oleh pihak IJN mengenai keadaan beliau.

Pada 3.52 petang, jurucakap mengesahkan Ahli Parlimen Langkawi itu berada di Unit Rawatan Koronari (CCU).

Untuk rekod, Dr Mahathir dimasukkan ke IJN pada 16 Disember 2021 untuk pemeriksaan perubatan menyeluruh dan pemantauan lanjut, sebelum dibenarkan keluar pada 23 Disember.

Selepas 16 hari keluar dari IJN, Dr Mahathir sekali lagi dimasukkan ke IJN kerana perlu menjalani prosedur perubatan elektif.


Patuhi undang-undang, jangan dahului pihak berkuasa- Hamzah

SELAMA, 22 Januari- Kementerian Dalam Negeri (KDN) mengingatkan orang ramai supaya tidak mendahului mana-mana pihak dalam mengadili kes berkaitan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.  Menterinya, Datuk Seri Hamzah Zainudin berkata, kerajaan akan menggunakan segala peruntukan undang-undang sedia ada berkenaan kes tersebut.“Suruhanjaya Sekuriti telah pun mengeluarkan kenyataan, jadi kita serah dulu pada suruhanjaya itu. Selepas itu, kalau ada lagi tindakan selanjutnya, sebagai Menteri Dalam Negeri sedia melihat kaedah-kaedah lain termasuk menggunakan segala undang-undang yang ada untuk kendalikan kes.“Jadi, tak perlulah untuk mendahului orang lain dalam soal ini sebaliknya seràhkan sepenuhnya kepada badan perundangan untuk menentukannya,” katanya selepas meninjau Program Jualan Keluarga Malaysia di Arena Square Kampung Masjid Ijok, Selama, Perak.Mengulas mengenai tindakan para peserta Perhimpunan Tangkap Azam Baki yang diadakan sekitar ibu negara hari ini, beliau berkata mereka jelas melanggar undang-undang kerana berhimpun beramai-ramai.“Mereka yang berhimpun mahu memperjuangkan keadilan undang-undang namun tidak sedar tindakan mereka itu telah melanggar undang-undang kerana berhimpun beramai-ramai. Kita tak mahu orang melanggar undang-undang tapi kita sendiri pula yang melanggar undang-undang,” katanya.


Sultan Johor perkenan bubar DUN

JOHOR BAHRU, 22 Januari- Sultan Johor, Sultan Ibrahim Sultan Iskandar berkenan menandatangani watikah pembubaran Dewan Undangan Negeri Johor untuk memberi laluan kepada Pilihan Raya Umum, (PRU DUN).Baginda berkenan menerima menghadap Menteri Besar, Datuk Hasni Mohammad kira-kira lima petang tadi di Istana Bukit Serene, Johor Bahru.Berangkat sama, Tunku Mahkota Johor, Tunku Ismail Sultan Ibrahim.Pada pertemuan bersama baginda, Hasni turut diiringi Setiausaha Kerajaan Negeri Johor, Datuk Azmi Rohani; kemudian mempersembahkan watikah pembubaran Dewan Negeri Johor.Fasal 23 Bahagian Kedua Undang-Undang Tubuh Kerajaan Johor 1895 menetapkan bahawa Dewan Negeri Johor termansuh pada 22 Januari 2022, iaitu hari ini.


58 peratus api di Tapak Pelupusan Sampah Pulau Burung masih belum dipadamkan

NIBONG TEBAL, 22 Januari - Tiada jangka masa tetap boleh diberikan berhubung operasi memadam kebakaran di Tapak Pelupusan Sampah Pulau Burung, sejak ia berlarutan pada 12 Januari lalu. Ketua Menteri Pulau Pinang, Chow Kon Yeow berkata sehingga kini 58 peratus api di tapak pelupusan itu masih belum dipadamkan.Kebakaran di fasa empat membabitkan keluasan 6.1 ekar telah dipadamkan sepenuhnya dan kini pihak bomba bersama agensi terlibat lain giat melakukan operasi pemadaman di fasa 1,2,3 dan 5.  "Sektor yang ke-4 sudah pun dapat dikawal dan dipadam sepenuhnya manakala sektor lain seperti 1,2,3 dan 5 masih menjalankan operasi pemadaman," katanya kepada pemberita di Pusat Media Jawi.Sementara itu, Penolong Pengarah Operasi Bomba dan Penyelamat negeri, Hafiz Hafizal Timaradin berkata operasi pemadaman menjadi sukar kerana keadaan angin yang tidak menentu ekoran lokasinya yang terletak di tepi laut.  "Walau bagaimanapun, pengawalan dapat dipertingkatkan cuma sedikit ambil masa untuk kita membuat 'pulling' di tempat dia yang dicakapkan tadi iaitu antara sektor 1 hingga sektor 5," kata Hafiz. Kebakaran di Tapak Pelupusan Sampah Pulau Burung yang berlaku sejak 12 Januari lalu telah menyebabkan pencemaran udara.  Penduduk di kawasan berhampiran turut diarah berpindah selepas asap yang dikeluarkan dari tapak itu boleh menyebabkan masalah kesihatan kerana menghasilkan toksik.  Tapak pelupusan itu turut diisytiharkan sebagai kawasan Bencana Tahap 1.  Dalam pada itu, Kon Yeow memberitahu sembilan daripada 10 buah sekolah di kawasan terbabit yang diarah tutup ekoran kejadian berkenaan akan mula beroperasi Isnin ini.  Ia melibatkan Sekolah Jenis Kebangsaan Cina Pai Teik, Sekolah Menengah Kebangsaan (SMK) Seri Nibong, SJKT Nibong Tebal, SJKT Ladang Changkat, Sekolah Kebangsaan (SK) Seri Sentosa, SK Keledang Jaya, SMK dan SK Methodist dan SK Nibong Tebal.  Hanya Sekolah SJKT Ladang Byram, masih belum dibenarkan operasi berikutan keadaan pencemaran udara di sekolah berkenaan masih belum pulih ekoran berada terlalu hampir dengan tapak pelupusan tersebut.


Sumbangan terhadap penduduk terjejas banjir, Abang Viva terima sijil penghargaan JBPM

PUTRAJAYA, 22 Januari- Sukarelawan Azwan Omar atau lebih dikenali sebagai 'Abang Viva' antara 10 orang awam yang menerima sijil penghargaan sempena Perbarisan Tahunan Jabatan Bomba dan Penyelamat Malaysia (JBPM) Tahun 2022 di Putrajaya.Pemuda berusia 30 tahun itu yang diangkat sebagai ‘wira’ berikutan pengorbanannya menghulurkan bantuan di beberapa negeri yang dilanda banjir akhir tahun lalu.Sijil penghargaan diserahkan oleh Ketua Pengarah JBPM, Datuk Seri Mohammad Hamdan Wahid.Turut menerima sijil penghargaan adalah 15 pengamal media cetak dan elektronik daripada pelbagai agensi termasuk RTM.Lima Pasukan Bomba Sukarela (PBS) turut diberi sijil penghargaan atas pengorbanan dalam operasi menyelamat mangsa banjir di lokaliti masing-masing pada Disember lalu.Pada majlis sama, Skuad Kebajikan JBPM juga dilancarkan bagi menyantuni pegawai dan kakitangan JBPM yang ditimpa musibah dan giat melaksanakan aktiviti-aktiviti pascabanjir.Selain itu, Dasar Latihan Kebombaan dan Penyelamatan (DLKP) yang berkuatkuasa pada tahun ini turut dilancarkan bagi menggantikan Dasar Latihan Sumber Manusia 2007 sebagai penambahbaikan dan pindaan kepada sembilan teras Dasar Latihan Sumber Manusia sebelum ini.Perbarisan Tahunan JBPM 2022 melibatkan dua orang pegawai dan 51 orang anggota lain-lain pangkat yang diketuai Penguasa Kanan Bomba II, Mohammad Firdaus Khan Anuwat Khan.


Tun M dimasukkan ke IJN sekali lagi

KUALA LUMPUR, 22 Januari - Bekas Perdana Menteri, Tun Dr Mahathir Mohamad dimasukkan sekali lagi ke Institut Jantung Negara (IJN).Jurucakap mengesahkan Ahli Parlimen Langkawi itu kini berada di Unit Rawatan Koronari (CCU).Petugas media dari pelbagai agensi juga mula berkampung di pusat perubatan itu sejak jam 12 tengah hari tadi bagi memantau perkembangan bekas perdana menteri itu.Namun sehingga kini, tiada maklumat terperinci mengenai keadaan Dr Mahathir.Untuk rekod, terdahulu Dr Mahathir dimasukkan ke IJN pada 16 Disember 2021 untuk pemeriksaan perubatan menyeluruh dan pemantauan lanjut, sebelum dibenarkan keluar pada 23 Disember.Selepas 16 hari keluar daripada IJN pada Disember lalu, Dr Mahathir sekali lagi dimasukkan ke IJN kerana perlu menjalani prosedur perubatan elektif.


87 individu dikurnia darjah & pingat kebesaran daripada Sultan Selangor

KLANG, 22 Januari- Sultan Selangor, Sultan Sharafuddin Idris Shah berkenan mengurniakan darjah dan bintang kebesaran kepada 87 penerima sempena Ulang Tahun Keputeraan baginda ke-76. Istiadat berkenaan berlangsung di Istana Alam Shah, Klang. Berangkat sama ke istiadat tersebut, Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah.Ahli Dewan Diraja Selangor, Tengku Datuk Ramli Alhaj Tengku Shahruddin Shah Alhaj mendahului senarai penerima dengan dikurniakan Darjah Kerabat Kedua. Selain itu, Sultan Sharafuddin juga mengurniakan Darjah Kebesaran Seri Paduka Mahkota Selangor yang membawa gelaran Datuk Seri kepada Ketua Setiausaha Negara, Tan Sri Mohd Zuki Ali.  Darjah Kebesaran Datuk Paduka Mahkota Selangor dikurniakan kepada tujuh penerima, manakala Darjah Kebesaran Datuk - Sultan Sharafuddin Idris Shah diberikan kepada sembilan individu.


Malaysia akur ketetapan Singapura kurangkan kuota VTL

BATU PAHAT, 22 Januari- Kerajaan Malaysia akur dengan keputusan ditetapkan Singapura berhubung kuota Perjalanan Lengkap Vaksin, VTL darat dan udara. Menteri Pengangkutan, Datuk Seri Dr Wee Ka Siong,bagaimanapun tidak menolak jika Singapura bersetuju menambah bilangan kuota kerana memahami keperluan pengembara, terutama pada musim perayaan. "Permintaan beribu tapi kita ikhtiarkan, sebagai kerajaan kita melihat keperluan bukan tak hendak perjuangkan tapi ada keperluan kita akan tambah," katanya selepas merasmikan Program Keselamatan Jalan Raya di Dewan Muafakat Ayer Hitam, Batu Pahat. Pengembara turut diingatkan untuk memohon permit sebelum dan selepas membeli tiket supaya dapat menggunakan inisiatif VTL. Terdahulu, VTL darat yang disambung semula meraih peruntukan hanya 50 peratus kapasiti berbanding kira-kira 1,500 pengembara setiap hari, seperti jadual asal.


Panik disergah Imigresen, PATI cabut lari tinggal anak

KUALA LUMPUR, 22 Januari- Pelbagai helah digunakan pendatang asing tanpa izin (PATI) bagi mengelak dicekup dalam serbuan Jabatan Imigresen Malaysia (Imigresen), antaranya bertindak terjun ke dalam longkang, menyorok di dalam almari, dan memanjat bumbung.Panik disergah pasukan Imigresen ketika serbuan dijalankan, seorang PATI bertindak lari meninggalkan anaknya untuk menyelamatkan diri.Difahamkan, ketika serbuan kanak-kanak lelaki berusia tujuh tahun itu sedang nyenyak tidur di dalam bilik di sebuah rumah di perkampungan setinggan di Segambut Bahagia Tambahan, di sini awal pagi Sabtu.Bagaimanapun, pegawai Imigresen berjaya menemui ibunya yang merupakan seorang warga Indonesia sedang bersembunyi dalam sebuah lubang yang digali di bawah rumahnya.Sementara itu, Pengarah Imigresen Kuala Lumpur, Syamsul Badrin Mohshin berkata, seramai 211 individu diperiksa manakala 106 PATI warganegara Indonesia, terdiri daripada 45 lelaki dan 61 wanita berusia lingkungan sebulan hingga 55 tahun ditahan dalam operasi yang bermula sekitar jam 2 pagi.


iCEPS komited bantu Orang Asli perkasa ekonomi digital

DENGKIL, 22 Januari - Tidak mahu masyarakat Orang Asli ketinggalan dunia teknologi maklumat, Fakulti Komunikasi & Pengajian Media, Universiti Teknologi Mara (UiTM), di bawah seliaan Institut Pendidikan Berterusan dan Pengajian Profesional (iCEPS) menzahirkan komitmen mereka melalui program Tanggungjawab Sosial Korporat (CSR) dalam Program Jendela Digital bersama Orang Asli Kampung Sungai Buah di sini.

Ketua Program Jendela Digital, Khairul Wasiril Aswad, objektif utama program untuk memastikan semangat Keluarga Malaysia dengan menyantuni kaum pribumi selain memperkasakan ilmu pengetahuan mereka dalam menjana pendapatan melalui teknologi terkini."Selaras dengan usaha pemulihan pasca pandemik COVID-19, kempen ini dilaksanakan untuk memperkasakan ekonomi Orang Asli melalui pendedahan ekonomi digital dan teknologi semasa."Ini merupakan langkah kecil untuk membantu Orang Asli meningkatkan tahap kewangan mereka di samping menjana pendapatan tambahan melalui Jendela Digital," katanya melalui satu kenyataan.Seramai 50 orang penduduk kampung tersebut mengambil peluang dalam menyertai program ini untuk memantapkan pengetahuan mereka mengenai penggunaan teknologi semasa terutamanya media sosial.Tambahnya, selaras dengan moto program #DigitalUntukSemua, program ini bertujuan untuk mengurangkan jurang digital dalam kalangan kaum pribumi selaras dengan pengukuhan komunikasi ke arah teknologi 5G dan ekonomi digital.Program yang julung kali dianjurkan oleh pelajar perhubungan awam tahun akhir UiTM dibimbing oleh Shira Haniza Yaakop, Penyelia Projek dan Pensyarah Fakulti Komunikasi dan Pengajian Media.


30 acara sambutan Hari Wilayah di Labuan

LABUAN, 22 Januari - 30 acara dianjurkan sempena Sambutan Hari Wilayah Persekutuan 2022 peringkat Labuan. Semua acara disusun atur Perbadanan Labuan selaku penyelaras utama mengikut garis panduan prosedur operasi standard (SOP)ditetapkan. Pemangku Ketua Pegawai Eksekutif Perbadanan Labuan Rithuan Ismail berkata, terdapat tiga pengisian utama sambutan iaitu Program Pencahayaan Labuan, pelancaran Kempen Kibar Bendera dan Kenduri Wilayah Persekutuan.  Katanya, selain fokus kepada kebudayaan dan kesenian tempatan, acara dijalankan juga mengambil kira era digitalisasi masa kini. Rithuan berkata, dengan tema 'Keluarga Malaysia'#SHWP2022, #WilayahKita #Our City Our Home, sambutan itu akan dimulakan dengan pertandingan Cabaran Tik Tok 2022 mulai dari 24 Januari hingga 28 Februari, diikut aktiviti pencahayaan Wilayah Persekutuan pada 30 Januari hingga 28 Februari."Walaupun sambutan diadakan dalam persekitaran normal baharu, namun melalui pematuhan SOP Covid-19 dan kawalan semasa perhimpunan, sambutan kali ini akan lebih bermakna apabila kita dapat kembali meraikannya selepas dua tahun pandemik melanda," katanya pada sidang media di Wisma Perbadanan Labuan di sini, semalam.Rithuan berkata, program lain antaranya ialah pelancaran pengibaran bendera Wilayah Persekutuan pada 3 Februari, bacaan surah Yassin dan doa selamat serta pameran Keluarga Malaysia, jualan kupon tempat letak kereta dan diskaun bagi bayaran saman pakir kenderaan (4 hingga 28 Februari), acara sukan dan muzik (5 hingga 28 Februari) dan Kenduri Wilayah pada 24 Februari."Bagi peserta dari luar Labuan, penganjur digalakkan menjalani ujian Covid-19 (jika perlu) sekurang-kurangnya ujian air liur sebelum mereka menyertai mana-mana acara sukan," katanya.Rithuan berkata semua program berkenaan diadakan setelah mendapat nasihat daripada Majlis Keselamatan Negara (MKN)."Memandangkan kami bimbang mengenai kemungkinan penularan jangkitan Covid-19, kami hanya membenarkan 50 peratus kapasiti penonton semasa berlangsungnya kebanyakan acara seperti muzikal, dan kami juga tidak akan membenarkan penonton masuk ke tempat berlangsungnya program seperti Konvensyen Financial Park. Dewan untuk acara Battle of the Band," katanya.


Perhimpunan aman: Anggota polis bersedia mengelak bantahan memuncak

BANGSAR, 22 Januari - Laluan- laluan utama di sekitar Bangsar sesak berikutan lencongan yang dilakukan Polis susulan penganjuran perhimpunan yang dikatakan ditukar ke Stesen Transit Aliran Ringan(LRT) Bangsar malam tadi.

Antara laluan yang sesak setakat jam 10 pagi tadi termasuk Jalan Maarof, Jalan Pantai Baharu serta susur keluar Lebuhraya Pantai Baharu (NPE) menuju ke Jalan Bangsar berikutan lencongan laluan berkenaan.

Antara laluan lain yang dilencongkan turut melibatkan dari Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail.

Selain lencongan jalan, pihak pengoperasian stesen LRT, Transit Aliran Massa (MRT), monorel dan KTM juga membuat penghentian sementara operasi bagi beberapa stesen utama di sekitar ibu kota sejak pagi tadi.

Perhimpunan itu dijangka bermula pada jam 11 pagi ini.

11.00 pagi - Puluhan peserta perhimpunan mulai tiba di Stesen Transit Aliran (LRT) Bangsar bermula jam 10.45 pagi tadi.

Setakat ini keadaan masih terkawal dan selamat meski laungan peserta terus bergema.

Pihak polis dilihat sentiasa mengawal keselamatan serta ketenteraman awam disekitar kawasan terlibat.

11.10 pagi - Polis Diraja Malaysia (PDRM) menggerakkan Pasukan Simpanan persekutuan (FRU) di stesen tersebut dengan beberapa buah jentera bagi bersiap sedia menghadapi sebarang kemungkinan.

Pegawai dan anggota polis dilihat dalam keadaan bersedia dan berkawal disekitar kawasan terbabit.

Semalam, media melaporkan Mahkamah Majistret Kuala Lumpur mengeluarkan perintah melarang mana-mana pihak mengadakan  di tiga lokasi melibatkan Dataran Merdeka, Kompleks Sogo dan Masjid Jamek.

Manakala, Ketua Polis Daerah Dang Wangi ACP Noor Dellhan Yahaya berkata polis tidak menerima sebarang notis permohonan bagi mengadakan perhimpunan itu daripada mana-mana pihak mahupun penganjur perhimpunan terbabit.

Menurutnya sejumlah 1,010 anggota polis akan ditempatkan di sekitar ibu negara bagi menjalankan tindakan pematuhan prosedur operasi standard, selain mengawasi keadaan.


Op Utama, 60 saman dikeluarkan di Pontian

PONTIAN, 22 Januari- Polis Johor mengeluarkan 60 saman ke atas para pemandu yang melakukan kesalahan memotong secara merbahaya, atau potong `Q’ di Kilometer 42.3 Jalan Johor Bahru – Batu Pahat, Pekan Nenas, Pontian, semalam.  Op Utama bermula pukul empat sehingga 6.30 petang itu dijalankan hasil aduan orang awam.  Ketua Polis Daerah Pontian, Mohammad Shofee Tayib memaklumkan, sebanyak empat saman turut dikeluarkan atas lain– lain kesalahan.  Operasi bertujuan mendisiplinkan pengguna jalan raya, supaya tidak menjejaskan aliran trafik, seterusnya memudahkan perjalanan pemandu–pemandu lain serta mengurangkan risiko kemalangan di kawasan tersebut.  Tindakan diambil mengikut Kaedah enam ( 1 ) LN 166 / 59.


Lebih 4 juta belia 18 tahun didaftar setakat 16 Januari lalu

KOTA BHARU, 22 Januari - Lebih 4 juta belia berusia 18 tahun sudah didaftarkan sebagai pengundi secara automatik setakat 16 Januari lalu.

Perdana Menteri, Datuk Seri Ismail Sabri Yaakob, berkata ia dilakukan menerusi pindaan Perlembagaan Persekutuan pada tahun 2019.

"Oleh itu, saya berharap pertubuhan-pertubuhan belia seperti mayc akan memainkan peranan untuk memberikan kesedaran kepada golongan muda tentang pentingnya proses demokrasi, proses ini amat penting bagi memastikan pemimpin yang dipilih adalah benar-benar layak serta mampu menerajui negara. kesilapan memilih pemimpin akan memberikan kesan yang buruk kepada negara pada masa akan datang".

Perdana Menteri berucap pada Majlis Perasmian Mesyuarat Agung MAYC Kali Ke 60, di Kota Bharu.

Ujar beliau, pertubuhan belia perlu berperanan jadi pemangkin bersama-sama pemegang taruh institusi kerajaan membangunkan anak muda. Untuk itu, lebih ramai anak muda proaktif diharap memberi pandangan membina selain tidak menjadikan pertubuhan belia pentas berpolitik atau untuk kepentingan peribadi.  Pada majlis itu Perdana Meneri turut meluluskan peruntukkan berjumlah RM400,000 kepada MAYC.


Larangan berhimpun di Kuala Lumpur, melibatkan Kompleks Sogo, Masjid Jamek dan Dataran Merdeka

KUALA LUMPUR, 22 Januari - Perintah larangan berhimpun dikuatkuasakan selama seminggu di sekitar Kompleks Sogo, Masjid Jamek dan Dataran Merdeka. Perintah dikeluarkan Mahkamah Majistret Kuala Lumpur. Menurut Ketua Polis Daerah Dang Wangi, ACP Noor Dellhan Yahaya bermula 7 pagi, enam jalan utama di ibu negara akan ditutup dan dilencongkan.Manakala operasi pengangkutan awam turut diberhentikan buat sementara waktu melibatkan LRT laluan Ampang-Sri Petaling dan Kelana Jaya, MRT, Monorel dan KTM Komuter di beberapa stesen dalam kawasan pentadbiran IPD Dang Wangi."Justeru bagi memastikan keselamatan orang ramai dan ketenteraman awam termasuk konteks daripada jangkitan COVID-19 pihak polis akan menjalankan beberapa tindakan pematuhan dan penguatkuasaan SOP antaranya lencongan jalan di sekitar IPD Dang Wangi."Setakat ini sebanyak enam jalan iaitu Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail. "Bagi MRT laluan Sungai Buloh-Kajang stesen terlibat Bukit Bintang, Merdeka dan Pasar Seni manakala bagi monorail stesen terlibat Medan Tuanku, Bukit Nenas, Raja Chulan, Bukit Bintang, Imbi, Hang Tuah, Maharajalela, Tun Sambathan dan KL Sentral. KTM pula melibatkan stesen Kuala Lumpur, Bank Negara dan Putra," katanya dalam sidang media penguatkuasaan dan pemantuhan SOP Pelan Pemulihan Negara Fasa 4 di IPD Dang Wangi.Lebih 1,000 anggota serta pegawai IPD Dang Wangi, IPK Kuala Lumpur dan Bukit Aman akan digerakkan bagi memantau pematuhan SOP Fasa 4 Pelan Pemulihan Negara di lokasi terlibat.Polis tidak akan berkompromi dan bakal mengambil tindakan tegas terhadap penganjur serta peserta perhimpunan itu mengikut undang-undang.


Rumah mampu milik berkualiti perkasakan Agenda Malaysia Berdaya Huni

PUTRAJAYA, 21 Januari - Penyediaan rumah mampu milik yang mencukupi dan berkualiti, antara enam fokus Kementerian Perumahan dan Kerajaan Tempatan (KPKT) bagi memperkasakan Agenda Malaysia Berdaya Huni.Menterinya, Datuk Seri Reezal Merican Naina Merican berkata penyediaan rumah mampu milik tersebut merupakan teras utama penyampaian perkhidmatan kementerian kepada rakyat.Sehubungan itu, beliau mahu Program Pemilikan Rumah (HOPE) KPKT digerakkan bagi melihat ekosistem perumahan secara menyeluruh termasuk penyediaan perumahan dan pembiayaan perumahan."Sebab itu kita ada misi yang perlu dilunaskan dalam RMKe-12 iaitu penyediaan 500,000 unit rumah mampu milik. "Jumlah ini bukan kecil kita perlu ada strategi, kita perlu ada keazaman yang kuat untuk memastikan ia benar-benar dapat dicapai," katanya dalam ucapan Majlis Amanat Tahun Baru 2022 KPKT dan Pelancaran Rangka Kerja Pemerkasaan Pihak Berkuasa Tempatan, di sini.Ke arah merealisasikan misi tersebut, Majlis Perumahan Mampu Milik Negara (MPMMN) diaktifkan semula.Mesyuarat pertama dijadual pada 31 Januari ini, dipengerusikan Perdana Menteri, Datuk Seri Ismail Sabri Yaakob.Menurut Reezal, satu model baharu berkaitan pembiayaan perumahan yang lebih praktikal akan diperkenalkan bagi mengupayakan lebih ramai rakyat mendapat akses kepada pembiayaan perumahan, khususnya generasi muda.


Tindakan kolektif perlu disegerakan untuk hadapi ancaman perubahan iklim

SHAH ALAM, 21 Januari - Tindakan kolektif untuk menangani ancaman perubahan iklim perlu dilakukan segera dengan menjadikan musibah banjir baru-baru ini sebagai iktibar.Menteri Alam Sekitar dan Air, Tuan Ibrahim Tuan Man berkata ini termasuk memastikan pengurangan sisa plastik yang mencecah 1.1 juta setiap tahun di negara ini.Kerajaan meletakkan sasaran 'plastik sekali guna' sifar menerusi Rangka Kerja Pelestarian Plastik 2021-2030.Ujarnya, usaha Malaysian Recycling Alliance (MAREA) yang menyasarkan untuk mengitar semula sekurang-kurangnya 25% daripada jumlah pembungkusan ahlinya menjelang 2025 perlu dicontohi."MAREA merupakan salah satu contoh terbaik dalam usaha sama ke arah pelestarian alam sekitar dengan memanfaatkan kepakaran, pengetahuan dan mobiliti sumber semua pihak yang terlibat. "Kementerian amat berharap agar inisiatif MAREA memberikan inspirasi kepada pemain industri yang lain untuk merintis ke hadapan mencapai misi yang sama," katanya selepas majlis ulang tahun pertama penubuhan MAREA yang dianggotai 10 syarikat pengeluar jenama makanan dan minuman, di sini.Antara objektif penubuhan MAREA ialah menggalakkan kadar pengasingan, kutipan dan kitar semula lebih tinggi di negara ini.


Institusi TVET perlu tingkat kerjasama dengan pihak industri - Mahdzir

PUTRAJAYA, 21 Januari - Institusi Pendidikan Teknikal dan Latihan Vokasional (TVET) bawah Kementerian Pembangunan Luar Bandar (KPLB) perlu meningkatkan lagi kerjasama dengan pihak industri bagi membolehkan pelajarnya mendapat pendidikan serta latihan yang relevan dengan keperluan semasa.Menteri Pembangunan Luar Bandar, Datuk Seri Mahdzir Khalid berkata kepakaran yang dimiliki pemain industri amat membantu dalam membimbing pelajar TVET mencapai tahap kemahiran yang diperlukan.“Kita tidak mahu sesebuah institusi pengajian TVET KPLB hanya ada ramai pelajar tetapi bila tamat pengajian, mereka tidak dapat kerja."Apabila ada kerjasama dengan pemain industri, sudah tentu tenaga pakar akan bimbing pelajar untuk tingkatkan kemahiran sejajar dengan keperluan industri dan perkembangan teknologi," katanya pada majlis menandatangani memorandum persefahaman (MoU) (diperbaharu) antara Institut Kemahiran Tinggi Lembaga Kemajuan Wilayah Pulau Pinang (Perda-Tech) dengan Perodua Sales Sdn Bhd, di sini.Perda-Tech dan Perodua Sales menjalinkan kerjasama dalam bidang latihan automotif sejak tahun 2016 bagi membolehkan pelajar dan tenaga pengajar mendapat bimbingan dalam bidang automotif daripada tenaga profesional.Jelas Mahdzir, kerjasama seumpama itu perlu diteruskan bagi memberi peluang kepada pelajar lepasan institusi berkenaan untuk berkhidmat di syarikat perusahaan automobil kedua negara.


Mekanisme khas pastikan pembukaan selamat sempadan antarabangsa

KUALA LUMPUR, 21 Januari - Menteri Pelancongan, Seni dan Budaya (MOTAC) telah merangka mekanisme sesuai yang akan dilaksanakan sebaik Malaysia membuka semula sempadan antarabangsa kelak.Mekanisme itu merangkumi vaksinasi, pematuhan SOP, kesihatan dan keselamatan, serta sistem penjejakan data kemasukan pelancong ke negara ini. Menteri berkenaan, Datuk Seri Nancy Shukri berkata, kerajaan akan memastikan proses pembukaan sempadan antarabangsa adalah selamat dan terjamin daripada penularan COVID-19."Insya-Allah kita akan mengemukakan beberapa perkara dalam Mesyuarat Kuartet nanti di mana kita akan memutuskan bila kita akan membuka persempadanan kita, apa yang akan kita longgarkan, kita batalkan, tak perlu lagi, untuk memudahkan pelancong masuk ke negara kita," kata NancyMenurutnya, MOTAC turut merancang lebih banyak laluan dan destinasi melalui Laluan Perjalanan Lengkap Vaksin (VTL).


Kebakaran tapak pelupusan sampah Pulau Burung, dua kertas siasatan dibuka - JAS Pulau Pinang

NIBONG TEBAL, 21 Januari - Jabatan Alam Sekitar (JAS) Pulau Pinang membuka dua kertas siasatan terhadap syarikat pengurusan tapak pelupusan sampah Pulau Burung berhubung kebakaran yang berlaku sejak 12 Januari lalu.Syarikat berkenaan didapati gagal mematuhi Peraturan Impak Alam Sekitar (EIA). Jelas Pengarahnya, Sharifah Zakiah Syed Sahab kertas siasatan dibuka mengikut Seksyen 29A Akta Kualiti Alam Sekeliling 1974 kerana melakukan pembakaran terbuka serta Seksyen 34A akta sama.  "Namun, JAS masih menjalankan siasatan terperinci memandangkan operasi memadam api masih berjalan selain menunggu laporan punca kebakaran daripada bomba.  "Hasil siasatan mendapati banyak ketidakpatuhan dilakukan pengendali tapak pelupusan sampah tersebut," katanya selepas melawat tapak pemantauan JAS di Ladang Byram, di sini.Tambah Sharifah, sebanyak 14 notis arahan serta dua kompaun telah dikeluarkan terhadap pengendali syarikat pelupusan tapak sampah berkenaan tahun lalu. “Selain itu terdapat kes mahkamah berhubung syarikat pengurusan sama dan ia akan dibicarakan di mahkamah bulan hadapan," katanya.


Gempa bumi Sederhana 5.2 magnitud gegar sempadan Myanmar-India

PETALING JAYA , 21 Januari - Satu gempa bumi sederhana berukuran 5.2 magnitud telah berlaku di rantau sempadan Myanmar-India pada 6.12 petang tadi.Menurut kenyataan Jabatan Meteorologi Malaysia gempa berpusat 23.0° Utara dan 93.7° Timur pada kedalaman 73km dengan jarak 181km Barat Laut dari Monywa, Myanmar.Penilaian awal menunjukkan tiada ancaman tsunami kepada Malaysia.


KPLB terima laporan 356 kerosakan jalan perhubungan desa akibat bencana banjir

PORT DICKSON, 21 Januari - RM15.1 juta diperuntukkan bagi Bantuan Pembelian Barangan Keperluan Asas kepada penduduk terjejas banjir di Negeri Sembilan.Menurut Menteri Pembangunan Luar Bandar, Datuk Seri Mahdzir Khalid, bantuan wang tunai sebanyak RM2,500 diberi kepada ketua isi rumah.Selain itu, RM35 juta diperuntuk baik membaik pulih dan membina 394 kemudahan sosial yang terjejas akibat banjir.“Setakat 9 Januari lepas, sebanyak 356 permohonan Jalan Perhubungan Desa diterima bagi kerja bina baharu, naik taraf serta membaik pulih kemudahan dan infrastruktur."Manakala 394 permohonan Program Ameniti Sosial (PAMS) iaitu termasuk di kawasan perkampungan Orang Asli yang dilanda banjir baru-baru ini."Itu dua tambahan untuk pembangunan luar bandar. Yang pertama itu hari dah sebut baik pulih rumah dan bina baharu rumah. Yang kedua jalan dan yang ketiga ialah kemudahan sosial jadi kami di KPLB buat tiga bagi tunai tu bawah ICU Jabatan Perdana," kata Mahdzir selepas menyampaikan Bantuan Pembelian Barangan Keperluan Asas (BPBKA) kepada mangsa banjir Dewan Undangan Negeri (DUN) Sri Tanjung, Parlimen Port Dickson di Dewan Majestic, di sini.Ketika ini, Kementerian Pembangunan Luar Bandar melalui agensinya giat menjalankan kerja-kerja membaik pulih rumah dan membina rumah baharu penduduk terjejas banjir di seluruh negara.Pihak kontraktor yang dilantik diberi tempoh antara empat hingga enam bulan untuk menyiapkan projek itu.


Anggota RCI Tabung Haji terima watikah pelantikan

PUTRAJAYA , 21 Januari - Seramai enam tokoh negara menerima watikah pelantikan sebagai ahli Jawatankuasa Suruhanjaya Siasatan Diraja (RCI) Lembaga Tabung Haji (Tabung Haji) hari ini.Antaranya; bekas Ketua Setiausaha Negara, Tan Sri Samsudin Osman; Bekas Ketua Hakim Negara, Tun Mohamed Raus Sharif; Pengasas RHB Group, Tan Sri Abdul Rashid Hussain dan Bekas Pengerusi Bank Muamalat Malaysia Berhad, Tan Sri Dr Mohd Munir Abdul Majid.Turut menerima watikah; Naib Canselor Universiti Islam Antarabangsa Sultan Abdul Halim Mu’adzam Shah (Unishams), Profesor Dr. Asmadi Mohamed Naim dan Timbalan Presiden Dewan Perniagaan Melayu Malaysia (DPMM), Norsyahrin Hamidon.Watikah pelantikan diserahkan oleh Menteri di Jabatan Perdana Menteri (Hal Ehwal Agama), Idris Ahmad dan timbalan menteri, Datuk Ahmad Marzuk Shaary.Idirs menerusi kenyataan Facebook berkata, penubuhan RCI itu adalah hasrat pelbagai pihak.Setatus Tabung Haji sebagai institusi kewangan Islam yang lama di tanah air perlu dijaga dan dipertahankan."Dengan izin Allah SWT, kita menyerahkan watikah pelantikan kepada ahli anggota RCI TH hari ini. Saya berdoa agar Allah SWT memberikan kebaikan dan memandu setiap gerak dalam memikul amanah yang cukup besar dan berat ini serta memberikan kebaikan kepada kita semua."Patik menjunjung kasih titah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah yang berkenan penubuhan RCI bagi menyiasat isu-isu pengurusan dan operasi TH," katanya.


Promosi budaya pemakanan Malaysia harus lebih kreatif dan inovatif

KUALA LUMPUR, 21 Januari - Budaya pemakanan yang begitu signifikan dengan masyarakat Malaysia pelbagai latar belakang, perlu dipromosikan secara lebih kreatif dan inovatif dalam memasarkan industri pelancongan negara ke tahap lebih baik.Menteri Pelancongan, Seni dan Budaya Datuk Seri Nancy Shukri berkata sektor pelancongan tidak hanya tertumpu pada destinasi menarik, tetapi juga aspek adat, budaya dan pemakanan.Sehubungan itu, produk tempatan terutama yang mewakili budaya sesuatu kaum dan etnik perlu dipromosikan secara langsung kepada pelancong.Katanya, promosi budaya pemakanan berjaya menjana pendapatan berjumlah RM11.2 juta pada 2018 dan seterusnya meningkat kepada RM11.4 juta pada 2019."Sebab itu komponen makanan ini adalah amat penting sektor pelancongan kerana untuk orang kata datang ke Malaysia ini dia nak melihat bukan sahaja melihat tempat yang indah dari segi adat, budaya makanannya semua komponen ini memainkan peranan yang begitu penting sekali."Sebab itu kita melihat kreativiti dan inovasi amat penting maka sebab itu kita melihat kreativiti dan inovasi amat penting," kata Nancy selepas merasmikan Kedey Kamek cawangan ke-6 di sini.Restoran tempatan yang bermula di Miri itu mengetengahkan menu makanan utama negeri Sarawak seperti Laksa Sarawak dan Mee Kolok.Tambah Nancy, meski terkesan akibat pandemik COVID 19 selama hampir 2 tahun, namun dengan promosi pelancongan pemakanan, sektor pelancongan mampu bangkit semula ke arah pemulihan.


Penduduk lega, jambatan sementara di Kampung Bemban siap

SEREMBAN, 21 Januari- Penduduk di Kampung Bemban, Simpang Durian, Jelebu menghela nafas lega apabila pembinaan jambatan sementara, Compact Bailey Single Lane (CB 200) di Sungai Teriang bagi menghubungkan kampung tersebut siap sepenuhnya.Panglima Divisyen Ketiga Infantri Malaysia, Mejar Jeneral, Datuk Tengku Muhammad Fauzi Tengku Ibrahim berkata, projek pembinaan jambatan tersebut bagi menggantikan jambatan yang telah roboh akibat banjir sebelum ini.Jelas beliau, Angkatan Tentera Malaysia (ATM) melalui Tentera Darat Malaysia telah mengatur gerak tiga pegawai serta 56 anggota dari Skuadron Ke-8 Rejimen Askar Jurutera Diraja (RAJD) dan Ke-9 RAJD dengan kerjasama kakitangan Jabatan Kerja Raya (JKR)."Jambatan ni sebenarnya bersifat sementara, bukan jambatan kekal, kalau tengok boleh buka dan pasang tempat lain dan jambatan ini bukan hanya ada di sini, malah tahun lepas, kita pasang di Pahang ketika banjir dan berada dalam simpanan JKR dan tentera," katanya.Sementara itu, lebih 130 penduduk di Kampung Bemban bersyukur apabila jambatan yang menghubungkan kampung mereka itu telah siap."Saya mengucapkan ribuan terima kasih atas setiap sumbangan pelbagai pihak yang tak dapat saya sebut, pihak tentera dan JKR khususnya untuk jambatan sementara ini bagi memudahkan penduduk di sini keluar masuk dan hantar anak sekolah dan bawa hasil pertanian," kata Mohd Sahat Harun, salah seorang penduduk."Saya memang memerlukan jambatan ini, sebab saya bekerja malam, susah bila kita ikut jalan keluar ladang ini yang licin, syukur terima kasih kepada semua yang buat jambatan ni," kata seorang lagi penduduk, Rafi Zainuddin.Jambatan yang menghubungkan Kampung Bemban dan Kampung Jerang itu adalah sepanjang 18 meter dengan lebar 4.3 meter. Ia merupakan sebahagian Projek Jiwa Murni ATM, selaras dengan Teras Kementerian Pertahanan serta Tonggak Ke-5, Perintah Ulung Panglima Tentera Darat iaitu meningkatkan kerjasama ATM dan Tentera Darat bersama dengan agensi awam serta rakyat.


Golden Ride KL-Arau 2022 promosi Bandar Raya Kuala Lumpur

KUALA LUMPUR, 21 Januari- Selaras usaha mempromosi sambutan Jubli Emas Bandaraya Kuala Lumpur juga bersempena dengan sambutan Hari Wilayah Persekutuan tidak lama lagi, program konvoi 'Golden Ride KL - Arau 2022' dianjurkan Kementerian Wilayah Persekutuan, Dewan Bandaraya Kuala Lumpur (DBKL) dan Yayasan Wilayah Persekutuan.Sebagai simbolik 50 buah motosikal berkuasa tinggi terlibat membawa hebahan dan maklumat serta memperkenalkan Logo Jubli Emas sepanjang destinasi konvoi.Konvoi yang diketuai Timbalan Menteri Wilayah Persekutuan, Datuk Seri Jalaluddin Alias itu akan berakhir Ahad ini."Ini adalah satu program yang boleh merapatkan hubungan pimpinan masyarakat di sekitar wilayah kuala lumpur dan juga bersama dengan persatuan-persatuan ngo dan juga pegawai kementerian serta dbkl .kita membawa satu persepsi, juga pandangan masyarakat untuk kita libatkan secara terus bersama masyarakat di negeri-negeri lain," katanya pada majlis pelepasan konvoi pagi tadi.Jalaluddin berkata, program itu bakal diteruskan di negeri-negeri kawasan selatan juga Pantai Timur."Peserta konvoi juga akan singgah di beberapa lokasi di Perlis, Pulau Pinang dan Perak untuk aktiviti kebajikan, membantu golongan asnaf dan golongan B40," katanya. Peserta konvoi memulakan perjalanan pagi tadi selepas majlis pelepasan; dirasmikan oleh Datuk Bandar Kuala Lumpur, Datuk Seri Mahadi Che Ngah.


28 kakitangan PSA terjejas banjir terima bantuan wang tunai dan keperluan harian

KUALA LUMPUR, 21 Januari  - Seramai 28 pegawai dan kakitangan Politeknik Sultan Salahuddin Abdul Aziz Shah (PSA) yang terjejas banjir pada Disember lalu menerima sumbangan daripada Yayasan Pembangunan Ekonomi Islam Malaysia (YaPEIM).Mereka menerima wang tunai, makanan dan barang keperluan harian sempena Majlis PSA Prihatin: Program Sumbangan Pasca Banjir yang diadakan di Anjung Bestari, Politeknik Sultan Salahuddin Abdul Aziz Shah di sini hari ini.Selain YaPEIM, Koperasi, Kelab Kebajikan Kakitangan dan Pusat Islam PSA turut memberikan sumbangan.Timbalan Pengarah PSA, Ts. Roseman Mat Jidin ketika berucap mewakili Pengarah, Dr. Mohd Zahari Ismail berkata, PSA terpanggil untuk menghulurkan bantuan dengan membuka Pusat Pemindahan Sementara (PPS) yang beroperasi sejak hari pertama banjir pada 18 Disember hingga 26 Disember 2021 dengan jumlah keseluruhan mangsa seramai 482 orang."Pelbagai pihak termasuk agensi kerajaan, syarikat korporat, pertubuhan bukan kerajaan serta orang awam turut memberikan sumbangan. Kita juga menerima sokongan yang padu daripada seluruh politeknik dan kolej komuniti dengan memberikan bantuan sama ada kewangan, keperluan harian, peralatan mahupun tenaga kerja," Katanya.Sementara itu Pengurus YaPEIM Negeri Selangor, Che Nor Azila Che Ghani berkata, berdasarkan rekod seramai 161 kakitangan PSA membuat sumbang secara tetap setiap bulan ke dalam tabung YaPEIM menerusi Skim Potongan Gaji (SPG).“Pihak YaPEIM amat berterima kasih kepada para penyumbang selain dana korporat yang membolehkan program-program YaPEIM digerakkan dalam membantu mereka yang memerlukan di seluruh Malaysia,” katanya.Program menyantuni mangsa banjir merupakan sebahagian daripada program PSA Prihatin: We Care We Share bertujuan membantu dan meringankan beban mereka yang terkesan akibat banjir baru-baru ini.Antara inisiatif yang diambil termasuk melaksanakan operasi menyelamat dan menyalurkan bantuan kepada kakitangan, pelajar dan komuniti setempat di kawasan terjejas bencana. Pada program itu, turut diadakan gotong-royong pembersihan, memperbaiki kerosakan serta mengagihkan barangan keperluan asas, makanan dan wang tunai.Program ini sejajar dengan Misi Bantuan Bencana Banjir PolyCC Malaysia yang digerakkan oleh politeknik dan kolej komuniti seluruh negara menerusi inisiatif KPT Prihatin oleh Kementerian Pengajian Tinggi.


Kedah catat RM57.1 bilion pelaburan, lepasi sasaran ditetapkan

ALOR SETAR, 21 Januari- Kedah mencatatkan jumlah pelaburan RM57.1 bilion bagi tempoh Januari sehingga September 2021.Menteri Besar, Datuk Seri Muhammad Sanusi Md Noor berkata, jumlah itu melepasi sasaran ditetapkan dalam Pelan Pembangunan Kedah 2035 iaitu RM10 bilion setahun.Jelasnya, pelaburan melibatkan semua sektor termasuk pembuatan, perkhidmatan dan primer."Kedah kini berada pada kedudukan teratas jika dibandingkan dengan semua negeri di seluruh Malaysia dan perkembangan ekonomi memberangsangkan," katanya ketika berucap pada majlis prapelancaran hab e-dagang di Bukit Kayu Hitam dan Memorandum Perjanjian (MoA) antara KT Express Logistics Sdn Bhd dengan Invest Kedah Berhad di sini.Tambahnya, pelaburan bagi sektor pembuatan di Kedah yang telah diluluskan mencatatkan nilai sebanyak RM55.49 bilion secara keseluruhannya.Beliau menjelaskan, pelabur dari luar negara menerusi FDI, mendominasi jumlah pelaburan negeri, sekaligus menggambarkan usaha dilakukan kerajaan negeri menerusi Invest Kedah Berhad berjaya memainkan peranan besar dalam menarik pelaburan.


Amaran ribut petir di Sarawak dan Sabah

PETALING JAYA, 21 Januari - Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka berlaku di Sarawak dan Sabah.Ia dijangka berlaku hari ini sehingga hingga pukul 6.00 petang nanti.“Ribut petir, hujan lebat dan angin kencang dijangka di Sarikei (Pakan dan Julau), Sibu, Kapit (Song dan Kapit), Bintulu (Tatau), Miri (Beluru, Telang Usan dan Marudi) dan Limbang (Limbang) di Sarawak."Manakala di Sabah melibatkan Pantai Barat (Papar, Putatan, Penampang, Kota Kinabalu dan Tuaran), Tawau (Lahad Datu) dan Sandakan (Tongod dan Kinabatangan) hingga 6 petang; Jumaat, 21 Januari 2022."Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam."Manakala amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran," jelasnya.


MOT teliti cadangan had laju 30km/j, 50km/j di zon terpilih

IPOH, 21 Januari- Cadangan menetapkan had laju 30km/j di zon terpilih di ibu negara dan 50km/j bagi zon lain akan diteliti, mengambil kira kesesuaian pelaksanaannya. Menteri Pengangkutan, Datuk Seri Dr. Wee Ka Siong berkata, perkara itu akan dipertimbangkan menerusi perbincangan bersama pelbagai pihak."Had laju bukanlah faktor kemalangan semata-mata, kerana terdapat faktor lain yang turut menyumbangkan kepada kemalangan di kawasan-kawasan bandar raya. Pihak Pertubuhan Bangsa Bersatu (PBB) juga mengusulkan supaya kita dapat kurangkan kelajuan, yang dikatakan daripada 50km/j kepada 30km/j sudah pasti akan mendapat reaksi bercampur-campur," katanya selepas Majlis Pelancaran Tabung Derma MCA kepada Hospital Universiti Tunku Abdul Rahman (UTAR) di sini. Pada Mei tahun lalu, Institut Penyelidikan Keselamatan Jalan Raya Malaysia (MIROS) mencadangkan had laju 30 km/j bagi kawasan perumahan, bandar dan kampung sebagai sebahagian daripada perancangan keselamatan jalan raya kebangsaan untuk tahun 2021 hingga 2030.


Seorang lelaki rentung, dua selamat kebakaran kedai perabot

KUALA LUMPUR, 21 Januari- Seorang lelaki ditemui rentung, manakala dua lagi selamat dalam kebakaran yang memusnahkan sebuah kedai perabot di Kampung Cheras Baru, awal pagi tadi.Pusat Gerakan Operasi Bomba Kuala Lumpur dalam kenyataannya, menyebut pasukan itu menerima panggilan kecemasan berhubung kejadian terbabit pada 2.42 pagi.Susulan itu, 37 anggota dengan 11 jentera dari Balai Bomba dan Penyelamat (BBP) Cheras, Balai Bantuan BBP Bandar Tun Razak, BBP Sungai Besi serta BBP Hang Tuah dikejarkan ke lokasi kejadian.Tiga mangsa berusia lingkungan 50-an dan 60-an, dua mangsa dikeluarkan dengan selamat, manakala seorang pekerja ditemui Unit Anjing Pengesan (K9) dan disahkan rentung oleh pasukan paramedik Kementerian Kesihatan.Kebakaran berjaya dikawal daripada merebak ke bangunan sebelah pada 3.30 pagi. Punca kebakaran di kedai perabot berkenaan masih disiasat.


220 penagih di Kampung Pandan dicekup Polis Johor menerusi Op Tapis

JOHOR BAHRU, 21 Januari- 220 lelaki berumur 25 hingga 45 tahun, ditahan polis, kerana disyaki terlibat kegiatan penyalahgunaan dan pengedaran dadah, di Kampung Pandan, Johor Bahru, Johor, pagi tadi.  Ketua Polis Johor, Datuk Kamarul Zaman Mamat berkata, tiga warga asing turut ditahan.  Menurutnya, Kampung Pandan, Johor Bahru merupakan salah satu daripada 12 kawasan panas yang dikenal pasti menjadi lubuk kegiatan penyalahgunaan dadah di Johor.  Serbuan menerusi Op Tapis itu melibatkan 38 pegawai dan 292 anggota yang dijalankan seluruh Johor, bertujuan membersihkan kawasan yang menjadi sarang penagih dan pengedar dadah.  "Insh-Allah kita akan bekerjasama dengan semua pihak yang berkaitan untuk membanteras dan membersihkan kawasan ini, terutama di Kampung Pandan ini, daripada dijadikan port atau pusat pengedaran atau pengagihan dadah," kata Kamarul.Saringan COVID-19 dan HIV juga dijalankan keatas suspek sebelum dimasukkan ke dalam tahanan atau lokap.  Kes disiasat mengikut Akta Dadah Berbahaya 1952, serta Langkah – Langkah Pencegahan Khas, dan Akta Racun 1952.


Kelantan pandang serius laporan tahfiz ajaran sesat

KOTA BHARU, 21 Januari- Kerajaan negeri Kelantan sedang meneliti dan menunggu laporan berhubung sebuah pusat tahfiz Pondok di Gunong, Bachok yang dipercayai bercanggah dengan ajaran Islam. Menurut Menteri Besar Kelantan Datuk Ahmad Yakob, pihaknya kini sedang menunggu laporan yang sedang dibuat oleh Majlis Agama Islam Dan Adat Istiadat Melayu Kelantan (MAIK) dan memandang serius mengenai perkara berkenaan.  "Kami sentiasa memantau pergerakan pusat tahfiz yang berada di bawah Yayasan Islam Kelantan (YIK) dan berdaftar dengan MAIK.""Setakat ini tiada sebarang laporan berkait dengan ajaran yang bercanggah dengan Islam, kata Ahmad Yakob. Beliau berkata demikian dalam sidang media selepas menyempurnakan Majlis Perasmian New Year Special Event 3.0 di Perkarangan Stadium Sultan Muhammad Ke 4 di Kota Bharu.  Turut hadir sama, Pengerusi Jawatankuasa Belia, Sukan dan NGO Negeri Kelantan, Wan Roslan Wan Hamat, Pengarah Pejabat Kementerian Pelancongan, Seni dan Budaya Malaysia (MOTAC) negeri Kelantan, Mohd Aidil Afizie Daud, dan Presiden eRAT 4x4 Mohd Rafiee Daud.  Terdahulu Datuk Ahmad melepaskan 100 peserta konvoi program pertandingan sukan lasak di Lata Salju Ulu Tembeling, Kuala Krai yang diadakan selama tiga hari bermula hari ini sehingga 23 Januari ini.


Ziarah Perpaduan santuni 20 penerima di Perlis

PADANG BESAR, 21 Januari- Sebanyak 20 orang penerima iaitu 10 di Parlimen Kangar ; 6 bagi Parlimen Arau dan 4 di Parlimen Padang Besar menerima sumbangan menerusi Program Komuniti Sejahtera, Ziarah Perpaduan.  Program ini merupakan perluasan perkhidmatan di bawah RTCares dimana peranan Kawasan Rukun Tetangga terus diperkasakan melalui penyampaian perkhidmatan kebajikan kepada komuniti yang terkesan dengan pandemik Covid-19.  Menurut Exco Pembangunan Wanita, Keluarga dan Masyarat serta Perpaduan Masyarakat Negeri, Siti Berenee, program tersebut digerakkan Jabatan Perpaduan Negara dan Integrasi Nasional Negeri Perlis dengan kerjasama Pusat Khidmat DUN Mata Ayer dan Kerajaan Negeri Perlis.  Sumbangan berupa kerusi roda, lampin dewasa dan beras.  Siti Berenee menyatakannya ketika menyertai Program Komuniti Sejahtera, Ziarah Perpaduan sekitar Parlimen Padang Besar yang turut disertai Pengarah Jabatan Perpaduan Negara dan Integrasi Nasional Negeri Perlis,Zulkhairi Zainal.


Pelihara kebersihan demi kehidupan sihat sejahtera

KUALA PERLIS, 21 Januari- Rakyat Perlis hendaklah sentiasa berusaha dan memikul tanggungjawab bagi memelihara kebersihan alam sekitar.Raja Muda Perlis, Tuanku Syed Faizuddin Putra Jamalullail, bertitah, selain kediaman, lokasi tarikan pelancong, kedai makan dan tandas awam juga hendaklah sentiasa berada dalam keadaan bersih, kelihatan ceria, teratur dan menarik. "Kebersihan adalah tanggungjawab semua secara bersama sebagai masyarakat bertamadun yang mahukan kehidupan sihat dan sejahtera, bukan hanya untuk hari ini sahaja tapi untuk generasi masa depan," titah baginda ketika menyampaikan agihan zakat Majlis Agama Islam dan Adat Istiadat Melayu Perlis (MAIPs) di sekitar kawasan Projek DiRaja Kampung Warna-warni, Program Transformasi Kampung Seberang Ramai di sini.Baginda berkenan menyantuni dan menyampaikan sumbangan MAIPs kepada warga asnaf.Bank Rakyat yang diwakili Ketua Pegawai Pemasaran dan Komunikasinya, Nizam Sani, turut menyumbangkan RM1,000 di setiap rumah, di samping sumbangan pelitup muka dan tisu basah daripada Yayasan Tuanku Syed Putra Perlis.


Maimunah dilantik semula ketuai PBB-Habitat

NEW YORK, 21 Januari- Datuk Maimunah Mohd Sharif dari Malaysia dipilih semula oleh Perhimpunan Agung Pertubuhan Bangsa-Bangsa Bersatu (PBB) sebagai Pengarah Eksekutif Program Penempatan Manusia PBB (PBB-Habitat) untuk tempoh dua tahun, lapor Xinhua.Tempoh perkhidmatan beliau untuk penggal empat tahun awalnya berakhir pada Rabu. Penggal dua tahun baharunya bermula pada 20 Januari 2022 dan berakhir pada 19 Jan 2024.Perhimpunan Agung pada Khamis bertindak atas saranan Setiausaha Agung PBB António Guterres.Pemilihan semula Maimunah diluluskan sebulat suara tanpa undian.Sebelum menjadi ketua UN-Habitat, Maimunah adalah Datuk Bandar Pulau Pinang di Malaysia.Beliau berpengalaman lebih 30 tahun dalam perancangan bandar, penjanaan semula bandar dan pembangunan yang diterajui komuniti.Sejak menyertai PBB pada Januari 2018, Maimunah berjaya meletakkan semula UN-Habitat sebagai peneraju pemikiran dalam perbandaran lestari. Beliau ialah pengerusi bersama Pasukan Petugas Setiausaha Agung mengenai Masa Depan Bandar dan pengerusi bersama Gabungan 2030 Kerajaan Tempatan serta memperjuangkan perspektif bandar dalam Forum Ekonomi Dunia, kata pejabat akhbar Setiausaha Agung PBB.Maimunah, 60 tahun, berkelulusan Ijazah Sarjana Muda dalam kajian perancangan bandar dari Institut Sains dan Teknologi Universiti Wales dan Ijazah Sarjana dalam pengajian perancangan dari Universiti Sains Malaysia.Beliau sudah berumahtangga dan mempunyai dua orang anak perempuan. – BERNAMA


Hospital Taiping nafi keluarkan resit tular kos rawatan kanak-kanak ketumbuhan otak

TAIPING, 21 Januari- Hospital Taiping menafikan pengeluaran satu resit bayaran bagi kos rawatan seorang kanak-kanak yang mengalami ketumbuhan pada otak di hospital itu sebagaimana tular di media sosial.  Pengarahnya, Dr. Narimah Yusof menerusi satu kenyataan berkata, siasatan mendapati resit bayaran tersebut adalah palsu dan tidak dikeluarkan daripada mana-mana pihak di institusi itu.  "Siasatan lanjut turut mendapati penama dan maklumat pada nombor resit yang tertera dalam resit berkenaan tidak sahih". "Malah pesakit juga tidak pernah mendapatkan sebarang rawatan di mana-mana jabatan atau klinik di bawah rumah sakit tersebut, kata Dr. Narimah.Justeru, pihak pengurusan hospital mengingatkan orang ramai agar berwaspada dengan taktik individu tidak bertanggungjawab yang mengambil kesempatan ketika tempoh pandemik.  Terdahulu, tular di media sosial satu hantaran memohon bantuan kewangan daripada orang ramai bagi menjelaskan kos rawatan seorang kanak-kanak perempuan didakwa mengalami penyakit ketumbuhan otak.


BSYJM ubah suai ambulan bawa pemuda obesiti ke hospital

ALOR SETAR, 21 Januari- Pasukan Briged Sukarelawan Yayasan Jariah Malaysia, BSYJM terpaksa mengubah suai ambulan miliknya bagi membawa seorang pemuda obesiti yang mempunyai berat lebih 200 kilogram.Pemuda terbabit, Muhamad Irfan Abdul Wafti, 37 tahun, perlu dibawa ke Hospital Sultanah Bahiyyah, HSB Alor Setar untuk mendapatkan rawatan lanjut ekoran keadaan kesihatannya yang semakin merosot.Operasi membawa Muhammad Irfan dari rumah keluarganya di Taman Sofea, Jalan Kuala Kedah ke HSB dilakukan oleh 7 pegawai dan anggota pasukan BSYJM diketuai Pengarahnya, Mahadzir Abd Hamid, petang semalam.Operasi tersebut yang dilakukan secara percuma mengambil masa kira-kira 15 minit.Menurut Mahadzir, pihaknya mengubahsuai dengan mengosongkan bahagian belakang ambulan jenis Iveco unit 19 yang kebiasaannya menempatkan tempat duduk dan katil pesakit.Menggunakan peralatan khas, Muhammad Irfan diusung dari bilik ke dalam ambulan.Katanya, operasi tersebut dilakukan secara berhati-hati bagi mengelak kejadian tidak diingini."Kita juga menggunakan peralatan pengusung khas yang dibuat daripada besi bagi membolehkan mudah untuk kita nak angkat beliau, kalau kita guna pengusung biasa tak mampu nak tambung berat yang melebihi 130 kilogram. Jadi kita kena guna pengusung khas." Kata Mahadzir ketika ditemui di rumah keluarga Muhammad Irfan di sini.Sebelum ini, keluarganya pernah mendapatkan khidmat lori milik pasukan bomba dan penyelamatan Malaysia untuk membawa Muhammad Irfan mendapatkan rawatan di HSB.Menurut adiknya, Azli Mizi, abang sulung dari lima beradik itu mengalami obesiti sejak kecil dan keadaannya stabil seketika selepas mendapatkan rawatan di HSB setahun yang lalu."Hospital ada kemudahan fisioterapi, kat rumah dia tak boleh buat macam tu..selama setahun lebih la dok kat rumah, kemungkinan sebab tu dia sakit balik..sakit badan saja, dia tidak ada sakit lain, mungkin sendi-sendi dia dah sakit, berat badan pun makin naik balik, sebelum ni dia balik daripada HSB berat badan lebih kurang 160 kilogram, dah terlalu lama di rumah selepas tu berat badan dia dalam 200 kilogram lebih sekarang ni," kata Azli Mizi.Muhammad Irfan pernah membantu keluarganya mengusahakan perniagaan catering. Namun ekoran keadaan kesihatannya kini, perkerjaan tersebut terpaksa dilupakan.


REHDA harap kerajaan pertimbang lanjut HOC

KUALA LUMPUR, 21 Januari- Persatuan Pemaju Hartanah dan Perumahan Malaysia (REHDA) berharap, kerajaan dapat mempertimbang untuk melanjutkan Kempen Pemilikan Rumah (HOC), yang berakhir 31 Disember lalu.Timbalan Presidennya, Datuk N.K. Tong berkata, REHDA telah mengemukakan cadangan dan masih menunggu kata putus kerajaan mengenai perkara itu.Jelasnya, kempen tersebut amat membantu dalam memacu jualan hartanah di negara ini, sekaligus menghidupkan semula ekonomi."Bagaimanapun, pelaksanaan HOC sedikit terganggu pada separuh kedua tahun lalu, akibat pelaksanaan Perintah Kawalan Pergerakan (PKP) yang menjejaskan aktiviti jualan, selain aktiviti pemasaran dalam talian yang masih kurang berkesan. Bilik pameran ditutup lima bulan tahun lalu sepanjang tempoh PKP, wujud jualan dalam talian namun tidak memadai," katanya selepas perasmian Persidangan Tahunan Pemaju Hartanah Tahunan anjuran REHDA di sini.